text:
Poder di kompra pa habitantenan di Hulanda Karibense a subi na 2019 kompará ku na 2018. Poder atkisitivo a mehorá prinsipalmente debí na e oumento di salario, kompensashon finansiero pa yu, suèldu mínimo i ònderstant. Na Sint Eustatius i Saba, e poblashon a mira un oumento ku un promedio di 4,9 porshento kompará ku 2018, na Boneiru esaki tabata 3,9 porshento. E personanan ku ta haña ònderstant i personanan den famia di un mayor so a benefisiá mas tantu. CBS ta informá tokante esaki a base di su sifranan nobo. Di 2012 pa 2017, e promedio di poder di kompra a oumentá anualmente na Hulanda Karibense. Na 2018, e nivel promedio di preis na Boneiru i Saba a oumentá mas ku e entradanan, kual a okashoná un kaida den e poder di kompra. Na 2019, a tuma algun paso pa mehorá e supsistensha, kual a pone ku personanan riba tur e tres isla a bai dilanti den poder di kompra. Por ehèmpel, e redukshon di kontribushonnan di dunadó Di trabou pa ku seguro di trahadó a krea espasio pa un oumento di salario. Tambe a oumentá e suèldo mínimo i ònderstant. E poder di kompra promedio di famia ku entrada prinsipalmente di labor a mehorá ku 4.8 porshento na Sint Eustatius. Un kambio di e promedio di poder di kompra di 4.8 porshento na 2019 ta enserá ku pa mitar di e personanan konserní, nan forsa di kompra a oumentá ku 4.8 porshento o mas i e otro mitar ménos. Pa famia ku entrada prinsipalmente di ònderstant, Boneiru ta e isla ku a ekspereshá e oumento di mas haltu den poder di kompra, esta ku un 7.2 porshento. Un di kada sinku famia a bai atras den forsa di kompra.
Mayoria adelanto di poder di kompra ta serka famianan ku tin yu Riba e tres islanan, e poder di kompra a mehorá den promedio na tur tipo di kas di famia. Komo resultado di e oumento di kompensashon di yu, e poder di kompra a subi, prinsipalmente serka personanan den kas di famia ku yunan menór di edat. E oumento tabata mas haltu serka personanan den kas di famia ku solamente un mayor. Aki e poder di kompra a subi ku 8.2 porshento, 7.4 porshento i 9.4 porshento, respektivamente, na Boneiru, Sint Eustatius i Saba. E poder di kompra a baha den ménos ku un di kada tres personanan den kas di famian ku solamente un mayor.
Hóbennan a benefisiá mas tantu E poder di kompra a subi pa tur grupo di edat riba e tres islanan. Pa personanan te ku 40 aña, e poder di kompra a oumentá ku 4.8 porshento, 5.9 porshento i un 7.0 porshento, respektivamente, pa Boneiru, Sint Eustatius i Saba. E personanan aki te ainda ta trahando riba nan karera profeshonal. Den e kas di famia ku nan ta forma parti di dje, tambe hopi bes tin mucha. E personanan aki a benefisiá di e oumento di salario I e oumento den kompensashon di yu.
Un oumento mas grandi den poder di kompra a ser eksperenshá dor di esnan ku entradanan mas abou na Boneiru E poder di kompra a oumentá den tur grupo di entrada na 2019. Na Boneiru i Sint Eustatius, e promedio di poder di kompra a mehorá mas tantu pa personanan den kas di famia den e kategoría di entradanan mas abou, respektivamente ku 7.0 porshento i 5.4 porshento. Na Sint Eustatius, e poder di kompra a subi pa personanan den kas di famia den e kategoría di entrada di mas haltu ku 5.3 porshento.
Fuente
StatLine – Caribisch Nederland; koopkrachtontwikkeling personen in particuliere
huishoudens
Splikashon Desaroyo di poder di kompra E desaroyo di poder di kompra di un persona ta ser kalkulá komo e kambio den porsentahe di aña riba aña di e entrada standarisá disponibel pa kada kas i ahustá pa e kambio di preis. E kambionan den porsentahe aki ta ser kalifiká di mas abou pa mas haltu, i e balor medial – sea e balor promedio òf balor medial – ku ta ekspresá den e kambio di poder di kompra di e sup-populashon relevante. E poder atkisitivo (dinámiko) por kambia dor di vários motibu. Por ehèmpel, entrada ta kambia dor di un oumento di salario, promoshon, aseptá (otro) trabou i bahamentu ku penshun. Tambe kambionan den e komposishon di famia (un yu ta bai foi kas, parehanan ta separá) ta kondusí na un kambio den entrada. Tur e kambionan aki ta ser tené na kuenta den e desaroyo dinámiko di e poder di kompra. Gruponan di Entrada E promedio di entrada disponibel standarisá pa kas, pa kada persona, ta ser kalkulá basá riba e añanan 2018 i 2019. E klasifikashon di e gruponan di entrada ta basá riba e promedionan basá riba añanan 2018 i 2019. Por lo tantu, ta hasi un korekshon pa regreshon na e promedio. E gruponan di entrada ta ser determiná pa kada isla. Mehoria den supsistensha Na 2019, e Ministerio di Asuntunan Sosial i Empleo (SZW) a inisiá un redukshon struktural den e kontribushonnan di dunadó di trabou pa seguro di trahadónan. Esaki ta
pèrmití dunadó di trabou oumentá salarionan sin mester oumentá nan gastunan di salario. Na 2019, e kontribushonnan a baha di 18.3 porshento pa 13.4 porshento. Dependiendo di e kontribushonnan di e dunadó di trabou relashoná ku prima di penshun, esaki ta enserá un oumento di salario di entre 3.4 i 4.4 porshento. E salario mínimo a subi ku 5 porshento i e benefisionan di ònderstant, AOV i AWW a subi ku 5 porshento, ademas di e indeksashon anual na 2019 Oumento di kompensashon pa yu Na 2019, e kompensashon a ser oumentá ku mas di 50 porshento. Na Boneiru, e suma mensual pa kada yu a oumentá di $ 40 a $ 62. Na Sint Eustatius i Saba, e suma di $ 42 a ser oumentá pa $ 64 mensual pa kada yu


c: text/html

text:
Riba 15 di ougùstùs, Korte di promé instansia di Boneiru a kondená kuater homber pa importashon di 12,7 kilo di mariwana i pa posishon di 200 patronchi di bala. E droga i tambe munishon tabata prosedente di Venezuela i a wòrdu tresé ku boto. Dos di e hombernan ta prosedente di Boneiru méskos ku e boto ku a wòrdu usá. E dos otro hombernan ta prosedente di Venezuela. Wardakosta a buska kontakto ku Mareshosé na Boneiru. Den koperashon ku Duana a bin topa ku tres di e hombernan den e area di pal’i mangel. Despues a detené e kapitán di e boto tambe. E boto a keda konfiská.
E kuater hombernan a keda kondená na un kastigu di prizòn di 2 aña, di kual 6 luna ta kondishonal ku un periodo di prueba di 3 aña. Den apelashon riba demanda di Ministerio Públiko, dia 28 di novèmber, tambe Korte a deklará e boto konfiská. Tantu e boto komo e kapitán ta elementunan indispensabel i parti importante pa importashon di artíkulo prohibí i strañeru ilegal. For di e punto di bista aki, konfiskashon di e boto, un kastigu ekstra pa e kapitán, ta na su lugá.
Awe e boto a wòrdu destruí.
Laga esaki ta un atvertensia pa tur doño di boto.

robotstxt: allowed

filter: keep


text:
WILLEMSTAD — Despues di hopi preparashon awe e selekshon Nashonal di Kòrsou ta enfrentá Cuba den e segundo buèlta di e weganan pa eliminatorio pa mundial Rusia 2018. E promé di dos partido lo tuma lugá awe na Kòrsou pa 8’or di anochi den Stadion Ergilio Hato (SDK). E di dos partido lo tuma lugá dia 14 di yüni próksimo pa 4’or di atardi den stadion Pedro Marrero na Cuba.
Patrick Kluivert mester a kita dos hungadó for di e selekshon tentativo pa yega na e lista di 23 hungadónan definitivo ku FIFA ta rekerí. E hungadónan ku no ta forma parti di e selekshon definitivo ta: Roly Bonevacia i Prince Rajcomar.
E 23nan ku lo forma parti di e selekshon kontra Cuba ta:
- Germaine Agustien
- Shanon Carmelia
- Elson Hooi
- Luidjino Hoyer
- Gino van Kessel
- Darryl Lachman
- Gianlucca Maria
- Michaël Maria
- Rhu-Endly Martina
- Quinten Martinus
- Shelton Martis
- Vidarell Merencia
- Rihairo Meulens
- Dustly Mulder
- Gevaro Nepomuceno
- Jeremy de Nooijer
- Zeus de la Paz
- Jonathan Richard
- Eloy Room
- Rowendy Sumter
- Charlton Vicento
- Jason Wall
- Felitciano Zschusschen
Miéntras ku e 23nan di Cuba ta:
- Diosvelis Alejandro Guerra
- Sandy Sánchez Mustelier
- Arael Argüelles
- Ángel Horta
- Jorge Luis Clavelo
- David Urgellés
- Arturo Diz Pe
- Hanier Dranguet
- Jorge Luis Corrales
- Yaisniel Nápoles
- Andy Baquero
- Jeniel Márquez
- Reinier Cerdeira
- Félix Guerra
- Arichel Hernández
- Darío Suárez
- Ariel Martínez
- Liván Pérez
- Alberto Gómez
- Alain Cervantes
- Maykel Reyes
- Armando Coroneaux
- Keilen García


text:
Pa di seis biaha empresarionan na Hulanda Karibense por risibí un kompensashon pa gastunan fiho for di Ministerio di Asuntunan Ekonómiko i Klima (Economische Zaken en Klimaat, EZK). E montante di e kompensashon por varia entre $500 i $400.000 i ta kalkulá a base di sifranan di volúmen di benta. Por entregá petishon for di 3 di ougùstùs 2021.
Pa por bini na remarke, e volúmen di benta mester a baha por lo ménos ku 30%. Riba e wèpsait di RCN tin un módulo di kalkulashon ku empresarionan por usa pa fásilmente kalkulá e montante ku nan lo por bini na remarke p’e. Den kaso ku e montante aki ta $6.000 òf mas, meskos ku tabata e kaso pa e areglonan previo, mester añadí un deklarashon di un tenedó di buki òf akountent independiente, pa konfirmá e sifranan kompletá.
Pa e di seis kompensashon aki, ta kompará e sifranan di volúmen di benta di e lunanan aprel, mei i yüni 2021 ku e sifranan di volúmen di benta di e mesun lunanan na 2019. Empresanan ku a kuminsá despues di promé di aprel 2019, por tuma kontakto ku unidat SZW di RCN pa haña un kálkulo personalisá di nan pèrdida di benta.
Tur kondishon i informashon adishonal ta disponibel riba www.rijksdienstcn.com/covid-19 (bou di pakete di emergensia di gobièrnu). Por entregá formularionan kompletamente yená i firmá, huntu ku e aneksonan nesesario, te ku mas tardá 31 di òktober 2021 via e adrès di meil tegemoetkomingEZK@rijksdienstcn.com.
Pa ayudo ku aplikashon por tuma kontakto ku Kámara di Komèrsio na Boneiru via di steunloket@kvkbonaire.com. Pa preguntanan urgente, por tuma kontakto via di telefòn ku unidat SZW di RCN via 781-5554 (Boneiru), 790-0052 (Sint Eustatius) i 416-3804 (Saba).


text:
Kasa ta keda bashi despues di morto di kasa!
Na tur mi fiel lesadónan Bon siman i bendishon. Danki pa e tantísimo preguntanan. Ku dedikashon lo mi siguí kontestá tur. Ban wak e pregunta di siman!
Pregunta Abogado Scheperboer-Parris, bon dia i bon siman i Bon Aña. Ami ta e di tres kasá di mi kasá, mi kasá a fayesé un par di luna pasá anto a resultá ku el a traha un tèstamènt I den e tèstamènt el a skibi ku e ta laga su propiedatnan ku e tin na Boneiru na su úniko heredero ku ta su Promé kasá señora A. Mi pregunta ta: ami tabata kasá último ku n’e ami no ta haña nada?
Danki pa e pregunta i sigur unu hopi interesante pa motibu di e lei nobo ku a drenta na vigor 2012. Laga nos ban wak i analisá e pregunta aki. Despues di basta buska m’a haña un diktado kaminda Hues a dikta ku e promé kasá no tin derechi riba nada. Esaki ta promé ku lei a kambia. Dikon e promé kasá no tin derecho? Pasó Hues ta sigi bisa ku probablemente na e momentu ku señora su kasa a laga traha su tèstemènt tabata su intenshon pa e promé kasa dus su kasá na e momento ei heredá tur kos. Pero awor e señora no ta kasá mas ku mener dus supuestamente e señora no ta heredá nèt nèt nada.
Pero na aña 2012, lei a kambia i den prinsipio ta e último kasá ta esun ku ta heredá tur kos, pasó nos leinan no konosé legitieme portie (porshon legítimo) mas. Pero den e kaso aki señora su kasá a traha un tèstemènt i no a kambiele nunka. Esei ta trese ku n’é ku propablemente bo kasá tabata k’é, pa te na ora di su morto pa su promé kasa señora A. ta su úniko heredero. Ta importante pa señora buska asistensia di un abogado pasó kisas señora por apelá e tèstement, dependiendo di echos i sirkunstansianan di e kaso spesífiko aki.
Pues ya bo sa, kasamentu atrobe ta keda un tema hopi delikado i ta bon pa bo ta bon informá kon i kiko ta e sirkunstansianan di bo futuro esposo of esposa. Pasó si e mener aki lo a skibi den su tèstament mi ta nombra mi kasá komo mi úniko heredero anto ta señora lo a heredá tur kos.
Mi konseho di semper, lesa skucha I buska sosten, prome ku bo bisa si ! Sorpresanan desagradabel nunka un ta leu. Nunka bo no sa ken ta ku bo I ken ta kla ku hacha pa kòrta den bo lomba!


text:
E ministerio di Hustisia i Siguridat ta sòru pa e estado di derecho di Hulanda Karibense, pa asina e komunidat por biba den libertat, independientemente di nan estilo di bida òf opinion.
Hustisia i Siguridat ta traha pa un komunidat mas sigur i hustu dor di brinda protekshon legal na personanan i intervení den nan bida na momentu ku esaki ta nesesario. Tin biaha esaki ta un medida drástiko, i tin biaha ta habri perspektivanan nobo. Semper ta intervenshonnan ku solamente Hustisia i Siguridat por i tin mag di hasi. Derecho ta toka hende.


text:
7 buki di literatura hubenil na Papiamento
Oranjestad – Recientemente Instituto Pedagogico Arubano (IPA) a publica y presenta shete novela hubenil na Papiamento pa Ciclo Basico di nos scolnan secundario. Entretanto a entrega e bukinan aki na tur scol secundario na Aruba y tambe na Imeldahof, Cas pa Hubentud, Biblioteca Nacional, YMCA y na e biblioteca di KIA. E publicacionnan aki a keda realisa cu financiamento di Fondo di Desaroyo Aruba (FDA).
Ta importante pa menciona, cu pa e shete bukinan aki a haya cooperacion colegial di Fundashon Planifikashon di Idioma (FPI) di Corsou. E bukinan aki tabata cla caba y loke nos mester a haci aki na Aruba tabata adapta e ortografia. E redactornan ta Swinda Schwengle y Selvia Ellis-Lumenier. Lider di e proyecto ta Joyce Pereira.
Ta trata di e siguiente bukinan:
E biahenan di Miguel Vicente Pata Cayente di Orlando Araujo, Catalina Bocachica di Luis Darío Bernal Pinilla, Caimin su secreto di Diana Lebacs, Paco, e macaco baldadi / Shon Calu, e pushi lerdo di Ligia van Meeteren-Henriquez, Horcan y Mayra di Sonia Garmers, No yora canto di lama di Richard Piternella y E cas patras di Anne Frank.
Publicacion di buki ta un trabou intensivo y hopi costoso y p’esey mes IPA ta contento cu e proyecto di publicacion aki por a keda realisa. E proyecto aki ta parti di e proyecto grandi conoci como ”(Na)scholingsprogramma’s op het gebied van Papiamento en onderwijs in het Papiamento”, financia pa FDA. Otro parti di e proyecto aki ta Recapacitacion Papiamento pa maestro di tur tipo di enseñansa, e estudio Bachelor Papiamento, planificacion di Master Papiamento y e ‘Onderwijswerkplaats (OWP)” di IPA. E OWP a keda cla y e otro proyectonan ta den ehecucion y no a finalisa ainda.
Pa loke ta e proyecto di publicacion, tin hopi buki mas na caminda. E bukinan aki ta destina pa scol preparatorio, basico y secundario. Como cu mayoria ta original, e proceso di skirbi y di redaccion a tuma hopi tempo, sigur na Aruba caminda e autornan y redactornan tin cu haci esaki despues di nan trabou. E bukinan aki ta cla awor den forma di manuscrito redacta y awor e proceso di lay-out, ilustracion y imprenta ta bay cuminsa.
IPA ta spera cu e bukinan aki ta cay na agrado di tur alumno y docente y di tur otro lesado.
- March 2022
- February 2022
- February 2021
- October 2020
- December 2019
- September 2019
- August 2019
- May 2019
- December 2018
- November 2018
- September 2018
- August 2018
- July 2018
- June 2018
- May 2018
- January 2018
- September 2017
- April 2017
- March 2016
- February 2016
- May 2015
- February 2015
- June 2014
- May 2014
- February 2014
- April 2013
- March 2013
- February 2013
- March 2012
- February 2012
- December 2011
- November 2011
- August 2011
- July 2011
- February 2011
- August 2010
- July 2010
- May 2010
- April 2010
- March 2010
- February 2010
- January 2010
- November 2009
- October 2009


text:
The content originally appeared on: Diario
Minister Xiomara Maduro a accentua:
ORANJESTAD (AAN) – “Pago di overtime den gobierno” tabata e tema cu Minister di Finanzas y Cultura, Xiomara Maduro, a trata den conferencia di prensa di Diahuebs 22 di September ultimo.
E mandatario a cuminza bisando cu siman pasa Minister Presidente a anuncia un maneho pa loke ta pago di overtime den Gobierno. Esaki ta necesario, e dignatario a accentua, ya cu gobierno a bin ta baha gasto den gobernacion, y den e gastonan aki, un tercer parti ta gastonan di personal.
Manera ta conoci tin un debate publico riba esaki, pero tambe hunto cu e Supervision Financiero Caft, reportenan financiero tambe ta toca e tema aki, di gastonan di gobernacion, specialmente locual ta regarda personal dentro di Reino, y ademas tin un protocol cu Hulanda, pa atene na dje, pa asina aki por realiza e bahada den gasto di personal, pasobra, e ta reitera, esaki ta forma un tercer parti di e gastonan den gobernacion.
E dignatario a trece dilanti cu den locual ta gastonan di personal tin un parti cu substancial, cu ta pago di overtime den gobierno. Pesey, recomendacionnan cu a wordo duna door di diferente instancia cu a investiga locual ta e parti aki ta indica cu ta bon pa atende cu e gastonan aki.
“Mas ainda, siman pasa Minister Presidente a informa tambe cu locual cu tin presupuesta e aña aki na overtime pa full gobierno, esaki ta mustra cu e por bay surpasa e suma aki, y pesey e ora ey a wordo atendi riba esey cu mester tuma un medida pa no surpasa e fondonan aki, pa motibo cu e ora ey lo no tin fondo, lo no tin likidez, pa por bay paga e parti extra aki”, e dignatario a splica.
El a sigui bisa cu pa aña 2022, tin 21.1 miyon florin presupuesta pa gasto di overtime pa full gobierno, y na e momentonan aki te cu Augustus ya caba tin 14.1 miyon cu a wordo realiza na e gastonan akinan.
Pesey Departamento di Recurso Humano a pidi Minister Presidente pa pasa un circular pa defini e oranan cu por traha na overtime, y algun otro rekisito mas, entre otro, cu e leiding tambe mester traha un plan con ta bay midi e gastonan aki te fin di aña, Minister Maduro a relata.
E mandatario a referi tambe na e hecho cu siman pasa sindicatonan a bin dilanti, entre otro Sindicato di Polis, cu a bisa cu mester bay tira un atraco pa asina nan cobra overtime.
“Mi ta bisa cu mi ta lamenta masha hopi e expresion aki cu no ta uno bon na bienestar di comunidad. E dignatario a bisa cu gobierno ta pagando overtime y sigur na KPA pa e trabao importante cu nan ta haci, pa mantene e seguridad di Pais Aruba. No ta asina cu a stop di paga overtime, of cu no ta bay paga, pasobra tin un suma cuantioso di cual mitad di esaki ta bay pa paga overtime den Cuerpo policial”, Minister Xiomara Maduro a señala.


text:
Gobierno nobo a anuncia plan pa bay stimula crecimento y diversificacion economico. Nos no tin ningun duda di e bon intencion di e equipo parcialmente nobo di mandatario den e tema aki, sin embargo e resultadonan di ultimo añanan pa loke ta e mesun esfuerzonan aki a haci nos cuidadoso. Nos a pasa den varios ‘up and down’ den ultimo 10, 15 aña, cu crecemento economico yegando como promedio apenas na un crecemento real. Y tuma na cuenta cu esaki tabata e caso caba promer cu e coronavirus Covid-19 a bin bruha tur cos mas ainda.
Naturalmente tabatin un cierto crecimento economico, principalmente bao di empuhe di turismo, cu na cierto momento a probecha tambe di suceso den nos region, manera e horcannan di 2017 cu a dirigi parti di turista cu tabata bay otro isla, pa nos pais. Di otro banda, nos no a mira un maneho consistente cu tabata pone un pregunta central: te unda e crecimento bao di empuhe di hotelnan grandi ta bay hiba nos, promer cu e cuminza mustra señal di saturacion? Y seguidamente tambe e pregunta: e momento di e señal ey lo ta demasiado laat pa cambia e rumbo di e barco economico?
Nos ta den ultimo recta di 2021 y realmente nos no a mira un contesta riba e preguntanan, tur hende ta parce di ta wanta nan rosea, sperando cu e turismo ‘standard’ cu nos conoce lo saca nos di e crisis economico y financiero aki. Pero, hasta den e caso cu esey sucede, y nos tin un situacion economico hopi mas faborable y tambe pa empleo, nos lo ta mihor prepara pa un siguiente crisis cu por toca na nos porta? Nos ta discutiendo pa decadas caba di ‘diversificacion di economia’ pero esaki no a cristaliza, al contrario. Y no pasobra no a haci intento, pero tur cos a resulta nulo y irelevante te awor. Culpa di ken? Tampoco ta interesante. Loke si ta interesante ta pa nos cuminza analisa kico por mehora pa haci Aruba un base mas sigur pa capital di exterior y di propio tera… Sigur si gobierno no tin e medionan financiero pa hiba un maneho di estimulo, anto lo ta mas importante ainda pa ‘get out of the way’. Duna sector priva mas espacio, no solamente den cambio di regulacion, sino tambe den e modelo fiscal maneha te awor.
Aki nos ta topa cu un problema basta complica, unda e falta di claridad di banda gubernamental no ta yuda. Nos ta bayendo pa fin di aña y for di e señalnan Hulandes (Uitvoeringsagenda) nos por comprende cu ta practicamente sigur introduccion di un ‘BTW’ (VAT), mientras di banda di gobierno tin aparente temor pa papia mes di e tema. Esaki ta un di e desbentahanan grandi pa Aruba, no pa gobierno, di e eterno posposicion di tuma decision pa unda nos ta bay.
Pero tin mas elemento fiscal cu por considera. Pakico no aboli e impuesto riba dividend? Den nos sistema fiscal tin doble impuesto riba empresa. Promer nan ta paga 25% di nan ganashi como ‘winstbelasting’. Pero despues, ora un compania ta desea di paga ganashi na accionista, ta bin un segundo ‘sweep’ fiscal di 10 pa 15 porciento riba e sumanan paga. Esaki a haci cu pa añanan tabatin hopi placa riba cuenta di compania, y gobierno no tabata haya mas cu 5 a 6 miyon florin pa aña na dividendbelasting. Mientras tanto winstbelasting hasta den añanan malo tabata entrega entre 100 pa 200 miyon. Algun aña atras ministro di finanzas a bin riba e idea pa duna empresanan un oportunidad pa un dividendbelasting reduci, loke mesora a resulta den mas placa pa accionista, y mas placa pa caha di gobierno, mas di 47 miyon florin na 2019 y 21 miyon na 2020. Presupuesta pa 2021: 17 miyon, pues cada vez menos, manera por a anticipa, bayendo back na e 6 miyon di antes. Mester considera simplemente aboli e impuesto aki, cu si no, ta keda un estorbo pa placa lora. Gobierno lo haya un poco menos entrada, inicialmente, te cu mas actividad economico conduci na mas entrada via winstbelasting. Di otro banda, menos administracion, y simplificacion di e regimen fiscal, ta menos gasto den e aparato, tambe un di e metanan general.
E pregunta cu ta surgi naturalmente, ta kico mester haci cu e areglo di IPC, cu ta asina complica y excluyente, cu ta cierto empresa grandi manera hotel so, no tur, ta cualifica pa e areglo elitario aki, cu ta haci cu den cierto caso nan no ta paga practicamente nada na impuesto riba ganashi. Den su rapport di 2006 e buro di investigacion FIAS di World Bank/IMF a recomenda aboli e areglo di IPC y bin cu un sistema mas igualitario pa tur empresa. Despues di varios cambio di gobierno, nada a sucede… Nos ta na punto di yega na cambio bastante drastico, no solamente den nos sistema fiscal, den loke nos mester haci pa stimula economia, y ta importante resolve e problemanan grandi, manera e incertidumbre crea pa e inaccion den e proceso di peticion pa permiso di estadia. Ta di suma urgencia pa duna claridad na empresanan cu ta depende di trahador, local y stranhero. No ta ‘rocket science’ pa realiza cu no pa tur cupo vacante tin hende local disponible. Keda haci nada no ta un opcion.


text:
ORANJESTAD – E trabounan na Departamento di Impuesto ta sigui avansa cu pasonan firme y sigur, pa asina por cumpli cu tur e contribuyentenan cu ta cumpliendo debidamente cu nan responsabilidad di impuesto. Den e prome mita di aña 2022 a paga un total di 14.2 miyon florin na restitucion na e contribuyentenan riba tereno di inkomstenbelasting.
RESTITUCION DEN PROME MITA DI AÑA 2022
Den e prome mita di aña (januari te cu juni) 2022 tawatin 7.795 caso di restitucion cu a keda realisa, pa cual a paga en total 14.2 miyon florin. E pagonan di restitucion ta toca diferente aña, pero e sumanan mas grandi di pagonan haci ta relaciona cu inkomstenbelasting di e añanan 2017, 2018 y 2019.
Aki ta sigui un bista di e pagonan di restitucion di impuesto den e prome mita di aña 2022.
INKOMSTENBELASTING DI AÑA 2020
Actualmente Departamento di Impuesto ta trahando riba e cobransanan definitivo di inkomstenbelasting di aña 2020. Esnan cu ta sperando un suma di restitucion y no tin debe di otro impuestonan habri, por spera tambe nan placa riba nan cuenta di banco durante e temporada nos dilanti. En conexion cu esaki ta hopi importante pa percura pa tur debe di impuesto y e informacion di cuenta di banco ta na ordo. Si tin cambio di banco y/of di cuenta, ta recomendabel pa notifica e departamento mesora. Esaki por sosode solamente online via www.impuesto.aw/bankrekeningnummer.
Pa loke ta e cobransanan di aña 2021, ta planea pa cuminsa cu esakinan asina cu e fecha final di 3 oktober pasa. Eliminando asina e constante atraso cu e departamento tawatin e ultimo decadanan.
CUMPLIENDO CU SU CONTRIBUYENTENAN
Como un organisacion di gobierno serio y responsabel, Departamento di Impuesto tin como meta pa cumpli cu su contribuyentenan. E contribuyentenan cu a percura pa nan declaracion di inkomstenbelasting wordo entrega na tempo, cu tin gastonan deducibel y cu a paga pues di mas na impuesto, tin derecho riba pago di restitucion si acaso no tin otro debenan di impuesto habri. Esaki ta mas cu un deber pa e departamento. E tin un prioridad halto. P’esey tambe Departamento di Impuesto a implementa diferente plan di accion pa por elimina e atrasonan den e cobransanan aki y e obhecionnan cu tin pendiente. Ta trata principalmente di atrasonan den inkomstenbelasting caminda a logra elimina esakinan den un forma structura y cu un empeño grandi di su funcionarionan publico.
E contribuyentenan por conta cu Departamento di Impuesto no ta para keto y ta keda mehora y digitalisa su procesonan, pa asina ta mucho mas eficiente y eficaz.
ORANJESTAD – Diasabra ultimo Aeropuerto Reina Beatrix a celebra e hecho cu e aeroliña Colombiano Wingo a inaugural su ruta nobo Medellin pa Aruba. Esaki lo ta dos buelo semanal entre e dos destinacionan riba diaranson y diasabra. Manera custumber, tabatin e celebracion necesario cu bandera di ambos pais, desplega pa e pilotonan for di e cockpit, y despues e acostumbrado ceremonia na aeropuerto.
SCHIPHOL – Mescos cu a sosode un aña pasa, KLM a anuncia e siman aki cu ta aumenta e frecuencia pa islanan ABC cu mas di 20%. Asina e portal di aviacion luchtvaarnieuws.nl ta raporta. Pa Corsou, KLM ta bula 10 biaha pa siman, cu 2 buelo pa dia durante e periodo di pasco. Pa buelonan pa Aruba, den combinacion cu Bonaire, KLM lo usa nan avion di mas grandi, e boeing 777-300ER cu capacidad di 408 diario. Aña pasa tambe tabatin un tipo di anuncio asina aunke e biaha aki a haci esaki aun mas grandi.
ORANJESTAD - Den presencia di algun miembro di parlamento, Minister di Turismo, Hunta di Supervision di A.T.A., CEO di A.T.A., CEO di APA, CEO di AHATA, ekipo di A.T.A. y socionan di industria crucero, a efectua otro edicion di ‘Cruise Symposium’ riba Dia Mundial di Turismo den ballroom di Aruba Marriott Resort & Stellaris Casino. Touch of Steel a ricibi tur participante cu musica di steelpan. Minister Oduber, CEO di A.T.A. y CEO di APA a hiba palabra na esan presente, sigui pa un presentacion di ‘Aquila Center for Cruise Excellence’, un socio di A.T.A. den e industria crucero.
ORANJESTAD - Aruba Trade and Industry Association (ATIA), hunto cu algun otro gremio commercial, a pidi un reunion cu Minister di Finansa y Cultura y Directora di DIMP pa haya mas informacion y aclaracion riba e tema di BBO y e futuro pasonan pa cu e reforma fiscal. Directora di DIMP a contesta cu despues di ricibi mandato di gobierno tocante e reforma lo por yama un reunion pa asina duna mas informacion.
ORANJESTAD - Como parti di e Celebracion di dia Mundial di Turismo awe e varios partnernan den e industria aki tin un conferencia pa socionan local di e industria. A la ves esaki ta e apertura oficial di e conferencia Aruba Meets Europe cu ta conta cu participación di e socionan internacional. Tambe tin presente studiantenan di Unidad di Hospitalidad y Turismo di EPI y Facultad di Turismo di Universidad di Aruba. Tur esaki a inicia for di 8’or di mainta y ta sigui henter mainta na Aruba Marriott Resort.
ORANJESTAD – E gremio comercial Aruba Trade and Industry Association (ATIA) a raporta diaranson cu nan tuma nota siman pasa cu sindicatonan a vocifera nan disgusto ariba e proceso encuanto e “Congreso Nacional riba ley laboral”. Como gremio commercial, ATIA a sugeri, pa sigui cu e presentacionnan di e experto ariba e recomendacionnan di e reforma laboral (E1) y tambe seguridad social (E4), di e “Landspakket”. Alaves tambe bin na un fecha nobo, hunto cu e sindicatonan, unda si lo por dialoga pa yega na un solucion correcto pa nos isla.


text:
ORANJESTAD- 09 januari 2022. Segun resumen di awe 1417 persona a recupera y un total di 524 caso nobo di COVID-19 a keda registra di cual 101 ta no-residente. E cifranan aki ta representa un 'Positivity rate' bou di nos residentenan di 65%. E cantidad di casonan activo di COVID-19 pa awe ta 4494 y cantidad di fayecidonan relaciona cu COVID-19 a aumenta na 182. Forsa na famia di e fayecido. Datos ta ilustra casonan nobo di COVID cu un averahe semanal di 845 caso pa dia y un averahe di 'positivity rate' semanal di 63% pa dia.
Actualmente na Aruba tin 17 persona interna debi na COVID di cual den ICU tin 4 persona y riba piso general tin 13. Na Colombia tin actualmente 3 persona den ICU y ninguno (0) riba piso general.


text:
Weekend cu a pasa a tuma lugar e certamen Best Male Model of the Universe na cuidad di Oostende na Belgica. Na e certamen aki 9 diferente pais a participa unda representante di Aruba, Derrel Lampe, a sa di conquista e titulo maximo di Best Male Model of the Universe 2022-2023.
Tambe Derrel a trece Aruba e sigiuente premionan:
1. Best National Costume
2. Mr Friendship
3. Best Runway Model.
Un palabra di Pabien ta bay pa Derrel Lampe cu a sa di representa nos pais Aruba y trece e titulo maximo pa Aruba despues di a prepara pa e evento aki ya pa casi 1 aña.
Un danki grandi ta bay pa tur famia, amigos, companianan cu a yuda den un of otro forma pa haci e soño aki posibel.
Derrel Lampe a conquista titulo maximo di Best Male Model of the Universe 2022-2023
Weekend cu a pasa a tuma lugar e certamen Best Male Model of the Universe na cuidad di Oostende na Belgica. Na e certamen aki 9 diferente pais a participa unda representante di Aruba, Derrel Lampe, a sa di conquista e titulo maximo di Best Male Model of the Universe 2022-2023.


text:
Articles/Community support
Posted on Nov 4, 2011
Den e kuadro pa duna un aporte den konsientisashon di nos pueblo, EMCuraçao a skohé pa publiká un newsletter/notisiero ku regularidat.
EMCuraçao, un movementu, a wòrdu lanta netamente pa duna un kontribushon na alsa konsenshi den e Era Nobo aki. Ku Era Nobo nos kier men e era despues di 2012.
Nos tur por tuma nota di e kambio universal ku ta manifestá mundialmente. Kambio semper ta keda inisia ku krisis. Pues nos ta di opinion ku krisis ta un situashon ku semper ta hiba nos na un progreso òf sanashon. Mayoria òf tur biaha mes e ta un progreso pa rekonosé mas profundo balor di nos eksistensia.
Por ehempel, awendia krisis a hiba nos na konsiderá desaroyo duradero/sostenibel.
Nos ta skohé tópikonan ku ta di importansia pa asina ilustrá ku e.o. ora nos apliká EM, mikro-organismo efektivo, den nos bida diario nos por trese un kambio supstansial positivo den nos medio-ambiente, nos hogar i tambe nos salú. Mihó bisá nos por kontribuí na un desaroyo duradero.
Sandovar


text:
Den e prome wega di e di dos rond di e campeonato 2018-2019 di Division Honor Brazil Juniors a sigui impone nan wega bistoso cu nan a exhibi den e prome rond di e temporada, nos por bisa cu ya e “Uptown Boys” no ta sorprende nos mas, nan bon wega ta di spera awo.
E oncena Brazilenjo a cuminsa tempran cu presion riba e porteria di River, hayando un penal tempran caba na minuut 4, unda cu Charles Alexander a anota e prome gol for di e punto penal pa pone su ekipo den bentaha di 1-0.
Brazil a sigui impone nan wega di “balbezit” y atakenan relampago, probechando di nan velocidad imponente y na minuut 19 nan a amplia bentaha cu un di dos gol di nan medio-campista Shequan Cornett, Brazil Juniors 2 River Plate 0.
Net prome cu halftime na minuut 43, e delantero di Brazil Theo Teixeira a anota un di tres gol pa hasi e wega 3-0 pa e oncena di ‘p’ariba di brug’. River no tabatin mucho yegada, nan wega tabata sin coordinacion cu hopi imprecision e anochi aki. Asina tambe halftime a bai aden cu Brazil Juniors den bentaha di 3-0.
Na comienso di e di dos tempo ta mesun cos e wega a keda, Brazil Juniors dominando bala y cancha, nan yegadanan tabata mas precies, vooral nan contra-golpinan! Apesar cu nos mester ta honesto y bisa cu nan di cuater gol a yega net na un momento cu River Plate tabata hopi cerca di corta bentaha, hasta nan a cuminsa domina bala y tereno, tocando hopi mihor, pero futbol t’asina, un contra golpi y Kenroy Ranger, e finalista di “Ballon D’Or” e anja anterior, a anota e gol pa hasi e wega 4-0 na minuut 55, un golpi fulminante pa e oncena di Madiki, paso, un 1-3 na minuut 55 ainda hopi cos por a pasa.
Na minuut 84 ta Kenroy Ranger mes a amplia e marcador mas ainda cu un escape hunto cu su companjeronan pa hasi e wega 5-0, su di dos gol di e wega y su number cuater di e campeonato.
Marvin Irausquin e portero hoben di Brazil Juniors tabata asina serca di consegui su di seis “clean sheet” den e campeonato aki si e wega a caba cu e marcador aki, pero, net na minuut 89, casi na final di wega, River Plate ta anota nan gol di honor, den pia di (ironicamente) nan portero suplemente no mas, Zyron Todd, cu a drenta den wega algun minuut previo, for di un rebote Todd a haya su chens pa anota y no a basila pa anota e gol pa su ekipo.
Asina e partido a termina, un bon victoria di di 5-1 di Brazil Juniors pa bai cu e tres puntonan, ‘Man of the Match’ ta Kenroy Ranger. Brazil Juniors awo tin 17 punto, provisionalmente den di tres luga riba tabla y River Plate a keda cu 6 punto den di ocho luga riba tabla di clasificacion.


text:
Resultadonan di Beisbòl Liga Grandi ayera:
- Philadelphia Phillies a derota Miami Marlins ku skor di 6-2
- Toronto Blue Jays a pèrdè di Cleveland Indians ku skor di 10-7
- Washington Nationals a derota New York Mets ku skor di 1-0
- Cincinnati Reds a gana Atlanta Braves ku skor di 5-0
Andrelton Simmons a konektá 1 doblete den 4 turno na bate ku 1 kareda anotá. Andrelton tin un promedio di .263
- Tampa Bay Rays a pèrdè di Baltimore Orioles ku skor di 4-2
- Chicago White Sox a pèrdè di Minnesota Twins ku skor di 13-3
- Detroit Tigers a derota Kansas City Royals ku skor di 6-4
- Seattle Mariners a pèrdè di Houston Astros ku skor di 7-6
- Pittsburgh Pirates a pèrdè di St. Louis Cardinals ku skor di 3-2 den 14 entrada
- Milwaukee Brewers a derota Chicago Cubs ku skor di 5-3
- Oakland Athletics a gana Texas Rangers ku skor di 7-1
- Los Angeles Angeles a pèrdè di San Francisco Giants ku skor di 5-0
- Arizona Diamondbacks e pèrdè di Los Angeles Dodgers ku skor di 1-0 den 13 entrada
- Colorado Rockies a pèrdè di San Diego Padres ku skor di 8-6
- New York Yankees a derota Boston Red Sox ku skor di 8-5
Didi Gregorius a konektá 1 hit den 4 turno na bate ku 1 kareda anotá. Didi tin un promedio di .222
Partidónan di Liga Grandi pa awe:
- Miami Marlins kontra Washington Nationals
- New York Yankees kontra Toronto Blue Jays
- Philadelphia Phillies kontra Atlanta Braves
- Tampa Bay Rays kontra Boston Red Sox
- Los Angeles Dodgers kontra Milwaukee Brewers
- Chicago Cubs kontra St. Louis Cardinals
- Oakland Athletics kontra Minnesota Twins
- Texas Rangers kontra Houston Astros
- Arizona Diamondbacks kontra Colorado Rockies
- Seattle Mariners kontra Los Angeles Angels
- San Diego Padres kontra San Francisco Giants
Breve
- Roger Bernadina ta bek ku e ekipo di Albuquerque Isotopes despues di a pasa un siman riba lista di hunga inkapasitá ku un leshon na su pols. Den e partido di djasabra Roger a konektá 3 hit den 5 turno na bate ku 2 kareda empuha i 1 anotá. Roger a subi su promediona .243
- Jonathan Schoop a bishitá e ekipo di Baltimore Orioles den wikent tras di lomba ora ku nan a hunga na Tampa. Segun Jonathan, e ta rekuperando bon te ainda di e leshon ku e la sufri dia 17 di aprel ultimo. E pelotero ta sperá ku e por ta bek ku e ekipo promé ku e Wega di Tur Strea na yüli próksimo. E ekipo no a pone un fecha ainda pa Jonathan su regreso
Dòbel A
- Chris Garia a konektá 1 hit den 4 turno na bate pa Frisco RoughRiders. Chris tin un promedio di .179
Klase A
- Kenley Jansen a picha un entrada sin permití kareda riba 2 hit ku 1 ponche pa Rancho Cucamonga Qaukes. Kenley despues di tabata for di akshon for di febrüari a kuminsá prepará den Liga Menor pa e regresá ku e ekipo di Los Angeles Dodgers. Si tur kos kana bon, Kenley lo ta bek ku e ekipo di Dodgers banda di 14 di mei próksimo
- Carlton Daal a konektá 2 hit den 4 turno na bate pa Daytona Tortugas. Carlton tin un promedio di .211
- Darren Seferina a konektá 1 hit den 3 turno na bate ku 1 base por bola pa Peoria Chiefs. Darren tin un promedio di .231
- Gianfranco Wawoe a konektá 1 hit den 4 turno na bate ku 1 kareda anotá pa Clinton Lumber Kings. Gianfranco tin un promedio di .344 i un racha di hit konektá di 16 partido
- Ozhaino Albies a konektá 2 hit den 5 turno na bate ku 2 kareda anotá i 1 base roba pa Rome Braves. Ozhaino tin un promedio di .278


text:
Koredó di Formulá 1 Ayrton Senna, tabata mònek na Tibèt
Komunikado di Prensa
Bright Ideas & Services
15 di mart 2011 / 05-0311
UTRECHT / Kòrsou – Awe periodista medio místiko Martien Verstraaten a presentá su buki na minister plenipotensiario interino di korsou na ulanda Humphrey ‘Pim’ Senior. Ta trata aki di e buki ‘Vlinders kunnen niet Dadelen en Dadels kunnen niet Vlinderen’ ku ta trata bidanan di e koredó di Fórmula 1 Ayrton Senna kende a muri hasiendo su deporte.
Den e buki Senna ta papia ku Verstraaten di su bida komo mònek na Tibèt.
Verstraaten den e di 4 kapítulo di su buki ’Vlinders kunnen niet Dadelen en Dadels kunnen niet Vlinderen – Genetica van een innerlijke & uiterlijke carrière’, ta relatá su biahe pa Tibèt i e bida tibetano di Ayrton Senna.
Ing. Angel R. Salsbach, polítiko i eks gezaghèber interino di Kòrsou ta skibi den un palabra di introdukshon di e buki di Verstraaten tokante di maneho di transformashon ku: ‘ bida i bidanan anterior di e koredó di Fórmula 1 brasilero Ayrton Senna ta un ehèmpel bunita ku ta fria hende su sanger ora ku mira kon por presentá un karera.
Komo ‘medium’ i outor invisibel Verstraaten ta duna Ayrton Senna palabra, e ta papia kuné, kana den su pasado i desvelá i ta laga desvelá tokante di su bida i su karera eksitoso i tur kos tokante di kousa di su morto violento na aña 1994 durante di e aksidente riba e sirkuito di Imola na Italia.
Ta haña chèns pa mira e aksidente fatal aki for di un otro ángulo.
Senna komo mònek
E entrevistanan ta duna un bista den mishon di Senna ku despues ta forma base di éksito den su karera. E bista riba su pasado ta mustra bon kla ku base di su karera eksitoso ta den e konbento di mònek den e área yen di seru di Tibèt.
Verstraaten ta mustra den su buki for di un investigashon longitudinal e relashon entre aktual karera di un hende, su bida komo mucha/adolesente ku datonan relevante di su karera den bida anterior.
Politika i magia mas ayá
Verstraaten banda di Ulanda i na Kòrsou a traha pa diferente aña komo paragnostiko i ‘medium’ na Salvador da Bahia na Brazil. Esaki ta e siudat mágiko di kantante Daniela Mercury di e gran polítiko Antônio Carlos Magalhães kende na e momentu aki ta presidente di senado brasilero. Verstraaten a studia einan e mágiko Candomblé, un religion Afro-Brasilero i ta deskubrí ku politika i magia mas aya ta kana man na man ku otro.
Gurunan di Wimbledon
Gurunan di awendia no ta bisti mas toga ni nan no ta isolá nan mes mas den serunan’ asina Cássia Candra di Correio da Bahia a skibi.
Gurunan di awendia ta koredónan spiritual, ku ta kore outonan di kareda, nan ta ekselá riba e yerba santu di Wimbledon, ta hunga futbòl den trans riba yerba na Brazil òf ta Twitter manera lidernan polítiko pashoná den arena moderno.
Ya kaba ta tradusiendo e buki ‘Vlinders kunnen niet Dadelen en Dadels kunnen niet Vlinderen’ na portugues brazilero.
Pa mas informashon por bishitá
http:// www.martienverstraaten.com/events/senna.html
Nota pa redakshon
Pa mas informashon por tuma kontakto ku
DESTINATIONS – Laboratory for Intuitive Intelligence
+31 (0)616195225
the.mediums [arroba] martienverstraaten [punto] com
www.martienverstraaten.com
BISInc – Bright Ideas & Services Inc Curaçao
(5999) 767-9255, (5999) 561-2818
info [arroba] brightideasandservices [punto] com


text:
Dios Ta Parti di un Trinidad?
E contesta cu Bijbel ta duna
Hopi di e asina yama iglesianan cristian ta siña hende cu Dios ta parti di un Trinidad. Sinembargo, wak kico Encyclopædia Britannica ta bisa: “Ni e palabra Trinidad ni e doctrina ta aparece den Testament Nobo ... E doctrina aki a desaroya gradualmente a traves di siglonan y hopi discusion.”
En realidad, no tin ningun pasashi den Bijbel cu ta describi Dios como parti di un Trinidad. Tuma nota di e siguiente textonan di Bijbel:
“SEÑOR ta nos Dios, SEÑOR ta un!”—Deuteronomio 6:4, Beibel Santu.
“Abo, kende su nomber ta Jehova, abo so ta e Haltisimo riba henter Tera.”—Salmo 83:18.
“Pa haya bida eterno, nan tin cu siña conoce bo, e unico Dios berdadero, y esun cu bo a manda, Hesucristo.”—Juan 17:3.
“Dios ta ún so!”—Galationan 3:20, Beibel na papiamentu koriente.
Dicon anto hopi religion cu ta yama nan mes cristian ta siña cu Dios ta parti di un Trinidad?


text:
KRALENDIJK — Resientemente Tourism Corporation Bonaire (TCB) a kompletá un ‘sales blitz’ na Oropa kual tabatin enfoke riba e dos merkadonan mas importante kual ta Hulanda i Bélgika. Komo parti di e siklo di planifikashon 2022, TCB a bishitá e partnernan den turismo di mas importante den e merkado. E ‘sales blitz’ a tuma luga di 2 pa 6 di òugùstus 2021.
E meta di e seri di reunionnan tabata pa komprondé mihó e produkshon aktual premirá pa Boneiru, resultadonan di funshonamentu, strategíanan implementá di kooperativonan i oportunidatnan pa koleborashon. Tambe TCB a tuma tempu pa komparti e detayenan di ‘Tourism recovery plan’ i nos vishon di turismo pa futuro. Segun TCB su CEO, Miles Mercera “Nos ta den e fase di komienso di nos enfoke nobo pa reposishoná Boneiru i nos ta konsiente ku nos no por hasi esaki nos so, nos mester pa nos partnernan den merkado kompronde nos enfoke basá riba balor i vishon pa por kontinuá.”
TCB a tuma oportunidat pa komparti e último desaroyonan riba nos isla manera e estudio di kambernan disponibel. TCB a reuní ku e siguiente partnernan durante e siman, TUI Netherlands, KLM, DuikenInBeeld.tv, Avila Reizen, Reismedia Group, Live2Travel, TravelWorld, TravelPro, TravMedia, Duiken, Bon Travel pa nombra algun.
TCB lo kontinuá ku e tipo di reunionnan aki den futuro ku un enfoke riba e merkadonan mas importante pa Boneiru. TCB ta antisipá un temporada fuerte di wenter for di nos merkado Oropeo komo parti di nos ‘Tourism Recovery plan’.


text:
September 20, 2021
Proyekto Lesa pa mucha na skol di BNK
Lesamentu ta hopi importante pa desaroyo intelektual di mucha. Djaluna 21 di sèptèmber, Biblioteka Nashonal Kòrsou ta bai kontinuá ku su proyekto ku ta forma parti di e Programa Nashonal di Lesamentu kual ta Lesa pa mucha na skolnan di fundeshi (Voorlezen). Mas ku 40 boluntario ta bai kontribuí un biaha pa luna na e proyekto aki.
E aña aki nos ta bai hasi bishita na 6 skol di Fundeshi kaminda nos boluntarionan ta bai “leesvoor” pa e muchanan di grupo 1 te ku Grupo 5. Esaki sigur ta tuma lugá di djamars te ku djabièrnè.
Biblioteka ke gradisí su boluntarionan ku ta bai inisiá e reto aki, i si tin boluntario ku ta interesá por tuma kontakto ku nos via di lesa@bnkcuracao.com.


text:
Un contribucion di Victor Hunt
Manera bo sa, e dia cu mi ta hasi anja tabata ayera. Tur anja tin un celebracion na mi honor y mi ta kere cu e anja aki e celebracion lo wordo ripiti.
Durante e periodo aki tin hopi hende ta cumprando regalonan, tin hopi anuncio riba radio, ariba television, anto den tur parti di mundo tur hende ta bisando cu e dia cu mi ta hasi anja te jegando mas y mas serca.
E ta hopi bon pa sa, cu por lo menos un biaha pa anja, hende ta pensa ariba mi. Manera boso sa, e celebracion di e dia cu mi ta hasi anja a cuminsa hopi anja pasa. Den cuminsamento hende tawata comprendo y gradicido pa tur cos cu mi a hasi pa nan.
Pero awendia, e ta parse cu niun hende ta corda e motibo pa e celebracion. Famia y amignan ta bini hunto y pasa bon, pero nan no sa e motibo pa e celebracion.
Mi ta corda cu anja pasa tawata tin un fiesta masha grandi mes na mi honor. E mesa di cena tawata jen di cuminda dushi, bolo, fruta, chuculati y mangel. E decoracion tawata tremendo y tawata tin hopi, pero hopi regalo mes.
Pero bo kier sa algo? Ami mes no a wordo invita. Ami tawata esun cu a hasi anja, pero nan no a ni corda pa invitami.
E fiesta tawata pami, pero ora e dia grandi a jega, nan a lagami afo, nan a sera e porta den mi cara….y mi tawata kier pa ta cu nan y come hunto cu nan.
Mi kier comparti algo cu bosonan. Door cu mi no a wordo invita, mi lo tin mi mes un celebracion, un fiesta grandioso. Un fiesta cu lo dura un eternidad. E invitacionan ta sali awe y abo tambe ta invita.
Acepta mi invitacion y mi lo scirbi bo nomber cu letternan di oro den mi buki di bida.
Te aki un rato,
Cu amor
Hesus.
Pa mas informacion:
Victor Hunt
Cel. 565 9171
cvictorh@setarnet.aw
related post: Dios den bo bida segun Victor Hunt


text:
Maske e coalicion di MEP-POR-RED ta pone accento grandi riba transparencia den acuerdo di gobernacion, realidad ta laga hopi di desea. Ministernan sea ta ignora ciudadano of periodista cu entrega Lob-verzoek of no ta duna loke nan ta pidi. Incluso sigui cambionan den ley y mira ki mocionnan of preguntanan por escrito parlamentarionan ta entrega, ta dificil.
Manera Bon Dia a publica anteriormente, minister di husticia Andin Bikker (POR) a ignora e periodista cu a entrega un Lob-verzoek pa haya sa entre otro cuanto ta gasta riba detencion di personanan sin status regular. E minister a ignora e peticion te cu no por a sigui ignora mas, pa via cu a exigi un dwangsom.
Despues di esaki, a busca mas experiencia cu ciudadanonan lo por a tin cu un peticion di Lob (Landsverordening Openbaarheid van Bestuur). Ursell Arends di partido Raiz di su banda a comenta cu no tur minister ta tuma Lob-verzoek na serio. Den Raiz su experiencia, e unico ministernan cu a contesta nan denter di e termino di 3 siman cu e Lob ta stipula, tabata prome minister Evelyn Wever-Croes y ex-minister di infrastructura actualmente bou investigacion Otmar Oduber.
‘No ta duna ningun documento’
Un ambtenaar cu ta prefera di permanece anonimo, di su banda a nota den su experiencia tempo e tabata trata peticionnan di Lob na su departamento cu: “Nan ta bay na e bureau di e minister concerni. Anan ta wak kico nan kier permiti un ciudadano haya bista den dje (inzage) y kico no. Pero nunca nan ta(bata) duna documento”
E ambtenaar a nota cu pa hopi aña e nunca a mira un peticion di Lob drenta. Pero e prome biaha cu el a mira un, el a pensa ‘esaki mester wordo contesta’. Ora el a bay combersa cu su hefe, e hefe a explicitamente menciona cu nan no ta duna ningun documento. “El a bisa mi pa manda un carta y bisa cu nan mag di solamente bin wak (inzage) loke ta den e file. Djey nan ta hinca solamente loke nan kier pa e ciudadano wak.”
E Lob conoce varios forma pa duna acceso na informacion bou un departamento di gobierno of un minister. Asina por duna un copia di e informacion pidi den forma fisico of por ehempel digital, un resumen por escrito di e informacion cu ta wordo pidi, ta permiti pa un ciudadano tira bista riba e documento, of duna un splicacion verbal di e contenido di un documento. Esakinan estableci den articulo 4, inciso 1 di e Lob.
Pero a base di kico un minister por nenga di otorga acceso na documentonan den un di e formanan aki? E Lob conoce un cantidad amplio di excepcion pa duna documentonan, estableci den articulonan 8 y 9 di e Lob. Entre nan, por rechasa di duna un documento den cuadro di un investigacion penal, interesnan economico of financiero di e pais, ora ta trata informacion di compania of fabrica, of deliberacion interno.
‘Excuus frecuente: informacion pa deliberacion interno’
E ultimo aki, ta e excuus cu e ambtenaar a nota cu ta uza hopi biaha. Ta trata di documentonan interno pa deliberacion interno solamente. “Esey un tercer partido no mag di wak.” Ademas, den su experiencia e ta nota cu ta bin instruccionnan di ariba, pa simplemente pone e persona pasa personalmente (un di e maneranan cu por honra e peticion di Lob), “cual nan sa hopi hende no lo bay haci. Nan no mag ni saca potret.”
Esaki ta algo cu e periodista a yega di experiencia tambe. El a entrega un peticion di Lob cerca ex-minister Otmar Oduber, explicitamente pidiendo pa un copia di e acta di otorgamento di tereno pa construi e hotel Secrets na Seroe Colorado. E ex-minister e tempo ey a dicidi pa en bes invita e periodista pa bay tira bista den e documento na DIP. Esaki mientras articulo 4, inciso 2 di e Lob ta indica cu ta tene mas cu ta posibel consideracion cu e manera den cual e ciudadano a pidi pa haya e documentonan.
E excuus di no duna informacion pasobra un documento lo ta interno mientrastanto no ta cuadra cu articulo 9, prome inciso di e Lob. E articulo aki ta stipula cu documentonan traha den cuadro di deliberacion riba un cuestion di maneho, no ta wordo publica solamente den casonan cu e informacion ainda ta wordo procesa, of ora ta trata opinionnan di personanan envolvi den e establecimento di maneho. Ora ta un opinion, e partinan di e documento cu ta echonan si mester wordo publica, si a base di articulo 8 no tin otro rason pa no duna e documento.
Pues den e caso ey mester por kita (redacta) e partinan cu Lob ta permiti pa no wordo publica, pero si laga e resto di e documento cu no ta cay bou un categoria di excepcion intacto pa otorgamento.
‘Di ariba ta haci bida pa ciudadano cu kier transparencia imposibel’
Pero kico ta pasa ora cu bo haya un contesta? E ambtenaar a conta cu den su experiencia, cual ta coincidi cu e experiencia di e periodista, ta duna contestanan negativo simple. Sigur si un persona a entrega un obhecion. E caminda pa yega hues ta habri e ora ey, pa un persona por sigui bringa su caso. “Pero hopi biaha hende ta cansa. Nan ta haci e bida pa ciudadano imposibel ora nan kier transparencia. Solamente loke nan kier pa e ciudadano wak, ta accesibel.”
Parlamento.aw tin documentonan te 2016 so
Banda di e poder ehecutivo (gobierno) riba cual e Lob ta aplicabel, tin e poder legislativo, esta parlamento, cual no ta cay bou di e Lob. Sinembargo parlamento tambe ta laga hopi di desea, maske den acuerdo di gobernacion MEP-POR-RED a establece cu lo laga ciudadanonan sigui e proceso legislativo di cerca y participa directamente cune.
Actualmente Parlamento di Aruba tin un website, cual bou di e seccion “Statenstukken”, no ta duna ningun informacion riba proyecto di ley, preguntanan por escrito di parlamentarionan, mocionnan, notanan di cambio ni amiendanan cu ta actualisa. E unico documentonan cu tin disponibel riba e website aki ta di 2012-2016, cu hopi buraco entre kico si tin y kico no tin. E periodista a purba haya un splicacion di Parlamento pakico esaki t’asina, pero despues di varios e-mail, no a ricibi ningun contesta. Ya tin por lo menos 1 aña purbando haya contesta riba esaki via e-mail.
E informacion aki hopi biaha ta existi, ta publico y disponibel, pero solamente por haya acceso via un persona cu por duna e informacion. Asina por ehempel ta posibel pa pidi e splicacion di un ley, e Memorie van Toelichting, cerca Departamento di Legislacion y Asunto Huridico (DWJZ), pero esaki pa un prijs. E periodista por ehempel periodicamente ta pidi documentonan cerca parlamentarionan, cual den mayoria caso ta duna nan.
‘Corte uzando leynan anticua’
Carlos Bollen, profesor hefe di derecho priva na Universidad di Aruba a bisa cu por ehempel cu e cambionan den e Codigo Civil cu ta pendiente, no solamente a introduci cambionan den Codigo Civil si no tambe den un cantidad di otro leynan. “Den e caso aki un version consolida di e ley cu tur e cambionan inclui lo bin eventualmente riba site di gobierno unda ta pone e Afkondigingsbladen, mirando cu esey si ta mas y mas accesibel. Pero e otro leynan up to date, lo ta dificil pa haya riba internet.”
Loke e docente mes a yega di mira, ta cu por ehempel na corte ta traha cu textonan di leynan cu ya a bira bieu, pasobra entretanto nan a wordo cambia. “Simplemente pasobra bo ta perde bista riba tur e cambionan cu a pasa. E lo ta importante pa haci esaki mas accesibel.”
‘Informacion liber ta esencial pa democracia funciona’
Profesor di derecho constitucional Ryçond Santos Do Nascimento di su banda tambe ta haya cu tur cambio den ley y tambe cambionan pendiente mester por wordo sigui riba un luga central. Na Hulanda por ehempel, tin e portal di gobierno wetten.overheid.nl, riba cual no solamente por mira kico ta e version di un ley vigente, pero tambe cual tabata vigente den pasado.
Cu e informacion ta disponibel ta sumamente importante pa democracia, segun Santos Do Nascimento. “Bo tin un parti di gobernacion cu no tin bista riba dje. E ora ey bo no por controla y bo no por critica kico ta pasando. E cultura di informacion na Aruba ta hopi atrasa. Autoridad ta exigi pa bo obedece, pero nan mester por argumenta dicon y a base di echonan. Den democracia, bo ta obedece autoridad pasobra nan tin rason y no simplemente pasobra nan tin autoridad.”
Registro di preguntanan di parlamento na ministernan sin contesta
E profesor di derecho constitucional ta menciona ademas cu cada parlamentario tin derecho pa haci pregunta na ministernan, y e ministernan tin un obligacion pa contesta. Pero den practica, esaki por varia. Den cuadro di transparencia, bon gobernacion y democracia, tin ainda trabou pa wordo haci, segun e profesor. “Lo ta interesante pa tin un registro di preguntanan cu parlamentarionan ta haci na ministernan cu ta keda sin contesta.”


text:
ORANJESTAD, 10 september 2020
Segun resumen di awe por tuma nota cu 56 persona mas a recupera, tin 89 caso nobo di Covid-19 cu a wordo registra di cual tur ta residente, total di activonan awo ta 1396, total di testnan haci ayera ta 302, di cual 208 test a wordo haci na laboratorio di hosptal y caso di fayecimento relata na Covid-19 ta aumenta na 16. Palabra di condolencia na famia di e fayecido.
Hospital ta informa cu tin un total di 45 persona interna di cual 11 ta den cuido intensivo y 34 ta isola riba piso general.


text:
Durante un bishita na Schiphol e siman aki, mi a bishita e hal unda ta recorda e victimanan di e avion MH17 di Malaysia Airlines. Pasaheronan cada un cu nan destinacion y motibo diferente pa ta riba e buelo ey. Alegria pa bay cu vakantie of pa bishita famia of conoci, reto nobo of bay un conferencia. Diferente rason, pero un solo dolor pa tur esnan cu ta stima nan y a keda atras. Un avion cu a bin abou dor di bomnan den un conflicto di ken tin derecho riba cua pida tera. Un buelo cu no tin nada di hasi cu e conflicto aki a bin abou, hunto cu e pasaheronan y nan pertenencianan. Un campesino a discribi loke e la mira asina aki: ‘Tabata jobe pidanan di e avion, pero tambe hende for di shelo. Tin ora parti di hende, un brasa, un pia, un organo tabata keda pega den e matanan of riba e veldnan. Tabata hororoso pa wak.’ Con mas cruel nos por experencia e final di un buelo cu a cuminsa jen di alegria y expectativa!
Un hal jen di sentimento y recuerdo cu ta trese cada pasahero cerca di bo. Pero loke mas a impreshona mi tabata e cantidad di peluche, poesia y pensamentonan dedica na e muchanan riba e buelo. E dolor di e perdida di e hende stima expresa den asina tanto forma, unda rasa, pensamento y religionnan ta topa otro den harmonia ta toca curason di cada hende canando riba e flur di e espacio. Unda nos tur a laga nos sentimento y lagrima cay, sin berguensa di ken ta wak.
‘Uni den un solo dolor,’ esaki e memorial aki ta hasi cu hende. Esaki ta loke e drama aki di MH17 a hasi cu mundo tambe. Hulandesnan conoci como hendenan analitico a mustra con un dolor mutuo ta saca e parti di emocion di cada ser humano. Y nan a honra cada pasahero cu a bin bek den un forma respetuoso, ehemplar y uni.
Un tristesa grandi cu a uni un y mas nacion. Tambe un momento pa para keto cu tur dia tin hendenan inocente cu ta muri den gueranan pa otro pida tera. Cada dia na un forma mas cruel y mas violento.
E ora e vision di un mundo di amor y harmonia ta lanta semper den mi curason y mente di un sonjado. Ora dolornan asina grandi uni nos como hende, nos por usa e sentimento aki pa busca pa nos mes, unda nos por contribui na un mundo cu mas pas?
Nos por bay bek na un mundo sin violencia?
Y mi sa cu tin mas manera mi, cu por los di e realidad den mundo unda mas y mas parse cu e ley di selva ta reina. Un realidad unda finalmente nos tur ta perde. Y hunto cu nos, nos yiunan y nan peluchenan cu ta duna nan e sentido di calor y proteccion.
Kico ta e mundo cu abo kier laga atras?
Ingrid Werleman, augustus 8, 2014


text:
Un contribucion di drs. Mitsy Willems, psicologo clinico
Un storia cu ta impacta “Abuso di Mucha” y EMDR
Drs. Mitsy Willems, psicologo clinico ta comparti e caso aki di e hoben aki cu duna permiso pa comparti su experiencia. Meta ta pa kibra silencio rond di e tema y pa hendenan sa cu judansa ta posibel.
Awe e tin 28 aña di edad y tin problema cu su pareha. Ora nos a cuminza sondea a resulta cu tabatin tres abuso sexual den su ninjes. Un na su 4 aña, di dos na su 5 aña y di tres na su 7 aña dor su welo. Awo cu su welo a muri e la tuma desicion di bisa kico a pasa na su mama y a la vez busca ayudo.
Storia; “ami tabata un mucha cu hopi problema tempo cu mi tabata mas hoben, mi ta corda cu semper mi mayornan tabata laga ami cu mi ruman serca nos welonan. Un dia mi wela a bay supermarket cu mi ruman, ami tabata den sala ta wak T.V., mi welo a yamami, y mi a bay cerca dje. E la bisami cu nos ta bay haci algo cu ningun hende por sa, cu ta un secreto, ami di inocente mi a bay cerca dje ya cu semper e tabata tratami bon, (den su camber) ora nos a drenta e la bisami bin cerca opa, opa ta bay brazabo, y ami a bay, y asina e la cuminza brasami, cuminza sunchi mi y te cu e la forzami pushami riba cama y tapa mi boca. Ami no tabata compronde kico ta pasando, pero mi a cuminza yora, y tur cos a pasa liher. Después e la bisami cu mi no por a bisa niun hende pasobra nan lo por mat’e. Ami tabata hopi confused, mi a bay den sala y sinta yora. Mi wela no a yega ainda e la bin ongeveer 7 or anochi y un rato después mi mayornan a bin busca nos. Después di esaki mi no tabata kier keda mas serca nan pero mi mayornan tabata laga nos tog, te cu e la yega di pasa dos biaha mas. Awe mi por conta e storia pa duna otro hende y ta pa bisa tur mayornan tene mas cuenta na unda boso ta laga boso yiunan. Boso no sa den ken bo por confia. Awe danki cu nan traha cu mi, mi por papia libremente y no tin e berguenza cu mi tabata cana cun’e añanan largo, tur hende cu por a pasa den e mesun cos, tene curashi y busca ayudo. Tin ayudo p’e y ayudo cu bo lo por cana cu e problema sin sinti e dolo y berguenza, mi welo a fayece y di curazon mi ta desea cu den cualkier luga e por tin paz cun’e y mi ta pordon’e locual e la haci, danki na Dios y na busca ayudo” S.C ( Autorisa door di cliente).
Abuso sexual di mucha por ser yuda, abo por tuma curashi manera e hoben aki ta bisa. Abuso sexual ta un trauma cu ta keda pa semper si e persona cu a wordo abusa no busca ayudo, na unda e por trece cun’e hopi consecuencia mas dilanti den bida. ( problema den pareha, problemanan di personalidad, problemanan di sexualidad y un cantidad di cos mas. ABO POR!!!!! HACIE!!!!
Abuso sexual ta un di e traumanan cu por ser trata efectivamente cu EMDR. Den e ultimo añanan, e sistema psicoterapeutico yama EMDR (Eye Movement Desensitization and Reprocessing) ta wordo practica den hopi pais cu exito impresionante. Atraves di su consulta priva na Aruba, drs. Mitsy Willems ta pone e sistema psicoterapeutico aki den practica y ta haya resultadonan faborable, tambe pa victimanan di abuso sexual.
Pa mas información di EMDR por jama KEM Psychology na 586 7007 of 592 0090 of riba Facebook EMDR THERAPIST OF ARUBA


text:
Fuente: Notisia 360
WILLEMSTAD – Despues ku den korte di promé instansha e pareha Oomen a haña kastigunan di 5 aña i 12 luna, respektivamente, e siman aki Korte di Apelashon, Prokurador General a pidi apénas 3 luna pa e hòmber i ‘vrijspraak’ pa su kasá. Konsiderando ku den promé instansha asta Ministeiro Públiko a pidi 8 i 3 aña pa nan, por bisa ku loke a pidi awor ta práksikamente nada. I no keda sorprendí si nan sali kompletamente liber dje akusashon. Si mester bai tras di e loke ku a bin dilanti den korte, anto e kriatura(nan) a pasa periodonan largu di trouma i doló, si tuma na konsiderashon ku ta trata di un hòmber ku kurpa korpulento i klaramente un persona ku ta aparentá di ta hopi brutu i e muchanan apénas 12 aña di edat. E loke ku a keda deskribí ta un abusu total, esta e kriatura muhé, mester a hasi sèks oral, masturbá e hòmber i tambe soportá sèks vaginal ku el a deklará tabata hasi hopi doló kada bes ku esei tuma lugá. E promé biaha e kriatura a deklará ku el a keda den sanger. E hòmber na vários okashon a trata di penetrá anal, pero esei no tabata bai i e kriatura tabata grita i yora i rebeldia kontra di e intento anal. E echo ku e tata mes tabata pasa e kriatura aki e asina yamá ‘prikpil’ o sea angua pa no sali na estado, el a bisa e mucha ku si e tene sèks anal e ora ei e ta evitá di pasa angua. Esta den un intento pa e kriatura soportá e sèks anal i evitá pasa angua. Tin indikashon ku e hòmber a kometé e mesun abusu seksual ku otronan o sea a intentá kontra di muchanan ku ta pasa algun dia serka nan. Na un okashon e mama a habri porta i haña su kasá den ful akshon ku e kriatura.
Ora e yu kriatura rebeldia i no ke hasi sèks, e hòmber ta lag’é drumi sin paña abou den kamber den èrko sin laken pa e tapa. Durante tratamentu dje kaso aki den Hof e pareha a trata di konvensé korte di tur manera ku tin dje muchanan ta rebelde, ku nan tin influensha riba otro, i e motibu ku a pasa prikpil ta pasobra esun kriatura ei ta bai kaya i ta kana hopi ku otro mucha hombernan. Prokurador General a duna di konosé ku e no ta mira pruebanan konvinsente i komo tal a pidi apénas 3 luna pa e homber mientras ku su kasa lo ta liber di persekushon penal. Korte lo dikta sentensia dia 16 di aprel.


text:
Dia 2 yüli 2021 Ced Ride a duna su último entrevista kòrtiku i su mensahe a keda konsistente.
Ced a bai kome yambo ku su subrina Ritzah Statia, [yu di su ruman muhé Ziscka], mientras e ta dun’é un entrevista eksklusivo.
CED RIDE AUDIOVISUAL
CED RIDE AUDIOVISUAL
Search video...
Now Playing
CED RIDE - Curacao's Papiamento Poetry
11:04
Play Video
Now Playing
Ced Ride - No me ku no me / ERA Outentiko / 2000
05:15
Play Video
Now Playing
Ephrem J ta interpretá e kansion 'Má' - orginal di Ced Ride
04:59
Play Video


text:
Tsunami tin kansion promoshonal nobo
Maya Marin y Galloway di Tsunami cu un cancion promocional nobo, titula: ‘Nog Steeds’
Despues di un ratu cortico Tsunami ta bek cu un cancion promocional nobo ‘Nog Steeds’ cu lo keda interpreta pa Maya Marin y Galloway. E produccion nobo aki a keda composita pa e conocido compositor nan Aimée Silvanie y Joäne Martina cu ta opera bou di e nomber di Deep Texture. Pa e produccion nobo aki Tsunamia aserca e conocido cantante y musico, Quincy Comenencia, di cual a keda encarga pa e parti di areglo. Grabacion a keda den man di Michael Odor.
"Nos steeds" ta un 'zouk combina', cu letranan di e idiomanan papiamento, hulandes i un coro atractivo ku e conosido dicho na franses: "oh la la". Cu e forma di mescla ritmo, idiomanan, pensamento i custumbernan, e team tras di e cancion aki ta prueba cu musika ta universal. Tsunami ta sumamente contento di por brinda e regalo aki riba e plataforma local i tambe internacional.


text:
Departamento di Cria
E departamento di Cria di Santa Rosa ta conta cu un team di 6 empleado dedica na e bienestar y salud di tur e bestianan na Santa Rosa y ndi e criadornan local.
E departamento di Cria su mission ta pa provee e criador y futuro criadornan cu conseho y informacionnan necesario y actualisa encuanto reproduccion, alimentacion, rasa, sistema di criansa y tereno di criansa.
Santa Rosa su departamento di Cria ta brinda e siguente servicionan :
- provee criadonan cu lamchinan di calidad halto na prijsnan subsidia pa yudanan mehora e gruponan di bestia.
- ofrece bon chubatonan di diferente rasa pa duna servicio di dek na hembranan di criadonan.
- provee criadonan cu porko chikito, na prijsnan subsidia, pa engorde of reproduccion.
- bishita terenonan cu criadonan a pidi den huur y kier bin na remarca pa subsidio di awa of pa meter di awa di WEB.
- duna servicio di capa, corta hoef, pela, kima cácho tanto na Santa Rosa como na cas.
- duna servicio di transporte pa bestianan cu ta bin Santa Rosa pa dek.
- duna rondleiding y informacion na alumnonan cu mester di esaki pa nan tesis of spreekbeurt.
- benta di lechi di cabrito na publico.
- benta di productonan via e verkoopcentrale pa asina e criado tin acceso na materialnan special pa criansa y apicultura.
Santa Rosa ta conta cu cabrito di rasanan Boer, Anglo Nubian, Toggenberg y French Alpine y carnenan di rasanan White Dorper y Black Belly, como tambe porconan grandi y chikito.


text:
PROYEKTO TA KANANDO DEN BON DIREKSHON
KRALENDIJK — Algun tempu pasa FCB a duna di konosé ku nan ke bai realisá 500 bibienda den e bario di nieuw Amsterdam. Redakshon di live a pasa na e bario awe pa wak kon trabou nan ta kanando i a bin tuma nota ku trabou nan ta kanando den “full swing”. Ya tin diferente kas nan ku ta kla kaba i tin kasi kla, mester remarká ku aparte di ta trahando riba e kas nan mesora ta trahando tambe riba e parti di infrastruktura di e bario aki. Ta un regla ku a bini ultimamente ku bo mester drecha e infrastruktura na momentu ku realisa tipo di proyekto nan di kas asina aki.
Nos a logra kue un shot di ariba pa bo tira un bista kon e bario nieuw amsterdam ta ekspandiendo. Sigur bon notisia pa persona nan por tin mas eskoho di bibienda.


text:
ORANJESTAD - Como parti di e Celebracion di dia Mundial di Turismo awe e varios partnernan den e industria aki tin un conferencia pa socionan local di e industria. A la ves esaki ta e apertura oficial di e conferencia Aruba Meets Europe cu ta conta cu participación di e socionan internacional. Tambe tin presente studiantenan di Unidad di Hospitalidad y Turismo di EPI y Facultad di Turismo di Universidad di Aruba. Tur esaki a inicia for di 8’or di mainta y ta sigui henter mainta na Aruba Marriott Resort.
ORANJESTAD – E gremio comercial Aruba Trade and Industry Association (ATIA) a raporta diaranson cu nan tuma nota siman pasa cu sindicatonan a vocifera nan disgusto ariba e proceso encuanto e “Congreso Nacional riba ley laboral”. Como gremio commercial, ATIA a sugeri, pa sigui cu e presentacionnan di e experto ariba e recomendacionnan di e reforma laboral (E1) y tambe seguridad social (E4), di e “Landspakket”. Alaves tambe bin na un fecha nobo, hunto cu e sindicatonan, unda si lo por dialoga pa yega na un solucion correcto pa nos isla.
ORANJESTAD – Dialuna a tuma lugar e fundamento di Aruba Port Development N.V. caminda minister di Turismo y Salud Publico sr. Dangui Oduber, director di APA NV sr. Figaroa y presidente di hunta di comisario sr. Dubero tabata tey presente. Aruba Port Devolopment N.V. lo bay keda encarga pa maneha henter e proyecto di Port City.
ORANJESTAD – Diabierna merdia e prome buelo di e aeroliña Dominicano Arajet a yega Aruba. E aeroliña aki ta duna mas accesibilidad na e ruta entre Aruba y Republica Dominicana na un prijs hopi economico. A compronde cu Arajet ta bay inicia su operacionnan cu un flota di 5 avion Boeing 737 Max 800 cu ta avionnan diseña pa cuida e medio ambiente door cu nan ta consumi menos combustibel. Esaki ta conduci cu Arajet tin un gasto di operacion mas abou cu normal cu ta haci posibel cu nan por duna un tarifa economico na nan clientela. Na aeropuerto, tabatin e ceremonia acostumbra y digno pa yegada di un aeroliña nobo.
ORANJESTAD – Ainda di algun mas cu 16 mil plachi di vehiculo di motor cu sea no a paga nada di 2022 of parcialmente. Esey ta conta pa 19% di e totalidad di plachinan registra na Departamento di Impuesto (DIMP) segun e vocero Meverly Romano a bisa den un conferencia di prensa diahuebs mainta. Na tur tin 16.789 plachi cu ta den ‘default’. Di otro banda, 78% di esnan registra, a cumpli cu nan pago completo cu ta 69.976 di e total di 89.959 cu ta registra. Pa DIMP, e cifra cu nan ta busca, ta un cumplimento di sea 80% of mas halto. Algo cu nan ta kere cu nan lo por logra pa fin di aña.
ORANJESTAD – Contrario na loke a wordo bisa na 2021, pa 2023 lo no tin plachi di number di auto nobo pa 2023. Esaki kier men cu pa 2023 tambe mester sigui usa e plachi cora cu blanco cu a keda emiti na 2020. Asina vocero di departamento di impuesto, Meverly Romano a bisa diahuebs den un conferencia di prensa. Motibo duna ta cu no tin fondo necesario aworaki pa haci e cambio. Hopi ta ‘contento’ cu e decision mirando cu ta considera e cambio di plachi un perdida di placa y material, y cu mester cuminsa usa manera otro paisnan, sticker of otro forma pa actualisa e pago di impuesto di vehiculo di motor.


text:
KIKO TA E MALESA ZIKA?
Zika ta un infekshon kousá dor di e vírùs ZIKA. E vírùs di Zika ta plama via piká di e sangura Aedes aegypti. Pues, e mesun sangura ku ta transmití e.o. Dengue i Chikungunya ta transmití Zika tambe. Ademas di haña e infekshon via sangura, sientífikonan a determiná ku por haña Zika tambe via di sèks.
SINTOMANAN
Despues di 3 pa 12 dia ku e vírùs ta den bo kurpa bo por haña un òf mas di e siguiente:
- keintura;
- iritashon di kueru;
- wowítis òf wowo hopi kòrá;
- doló di kabes, di kurpa i di skarnirnan;
- kurpa debil;
- pia hinchá.
Síntomanan ménos frekuente ta doló patras di wowo (manera Dengue), pèrdida di apetit, sakamentu, diarea i doló di barika. E síntomanan por dura entre 2 i 7 dia. Konforme informashon aktual Zika no ta un infekshon fatal, i Zika ta duna síntoma ménos fuerte ku Dengue i Chikungunya. No tin tratamentu pa Zika, ni vakuna pa prevení Zika.
Si bo sinti síntomanan paresido na esnan menshoná, akudí serka bo dòkter di kas. Dòkter por duna remedi pa aliviá e síntomanan manera keintura i dolónan. Na momentu ku dòkter haña ku un pashènt tin síntomanan ku parse Zika e lo tuma e pasonan nesesario pa laga determiná ku enbèrdat ta trata di Zika.
OTRO KONSEKUENSHANAN DI ZIKA
Parálisis. Ounke mayoria kaso di infekshon ku Zika ta duna síntomanan hopi suave, informashon di e epidemianan den pasado i aktual ta indiká ku Zika ta relashoná ku un oumento di kasonan di Guillain-Barré Syndrome (GBS). GBS ta un sorto di parálisis ku por aparesé despues di kualke infekshon (ku vírùs òf bakteria). GBS por dura un periodo kòrtiku òf largu, e persona por rekuperá kompletamente òf parsialmente, tin biaha GBS por kousa morto.
GBS no ta un kos nobo pa Kòrsou. Datonan di e epidemia di Zika na otro parti di mundu ta indiká ku Zika por duna un oumento di GBS, lokual ta hasi nos pensa ku nos por fèrwagt mas tantu kaso GBS.
Embaraso. Informashon di e epidemia na Brasil ta indiká ku infekshon di Zika durante embaraso ta relashoná ku pèrdida di e barika, morto di e yu resien nasé òf yuchinan ku ta nase ku un kondishon yamá microcefalia. Microcefalia ta un kondishon kaminda e yu ta nase ku un kabes mas chikitu ku ta normal. E kondishon aki ta relashoná ku problema di desaroyo mental i por kondusí na morto.
PREVENSHON
Komo ku ta via di piká di sangura por haña Zika, e manera general pa prevení Zika ta di evitá di kria sangura i no laga sangura pikabo. Por fabor lesa e dokumentonan: “Kon pa prevení sangura” i “No laga sangura pikabo”.
Una bes tin hende malu ku e malesa di Zika den kas, ta importante pa NO laga sangura pika ni esun malu i tampoko esun ku ainda no a bira malu. Ora un sangura pika un hende malu e sangura ta keda infektá ku e vírùs. E sangura infektá ei ta sigui plama e malesa di Zika pa mas hende den kas i besindario.
HENDE MUHÉ NA ESTADO
Pa motibu di e riesgonan relashoná ku infekshon di Zika den e promé lunanan pa ku e yu ku ainda no a nase, ta pidi pa hende muhé na estado sigui e rekomendashonnan di protekshon. Mester hasi tur posibel pa sangura no pikabo. Si bo haña iritashon di kueru, wowo kòrá òf doló di skarnir ku òf sin keintura, akudí na bo dòkter di kas i splika tur lokual bo ta sinti i si ta nesesario pon’é na altura ku bo ta na estado.
Eliminá Lugánan di brui di Sangura
Ta importante pa nos eliminá lugánan di brui (kriadero) di sangura den i rònt di kas pa redusí kantidat di sangura.
E sangura Aedes aegypti, ku ta transmití Dengue, Chikungunya i Zika, ta biba den serkania di hende. E sangura muhé mester di sanger pa e traha webu i pa esaki e ta preferá sanger humano, ounke e lo pika bestia di kas tambe si ta nesesario.
E ta brui den awa limpi pará ketu den kualke opheto rondó òf den kas. Si e opheto bira bashí mes, ainda e webu di sangura por keda intakto te ora ku e haña kontakto ku awa te ku un aña despues. Pues, si no eliminá e webunan, nan tin un aña den kual nan por bolbe desaroyá bira sangura si un dia nan haña awa.
Kana rondó di bo kas i wak unda tin potoshi i lugánan ku e potensial di wanta awa. Pa eliminá kriadero di sangura mester tuma e siguiente medidanan tur siman:
- Kita, warda òf deshasí di tur opheto ku ta fangu i/òf tene awa.
- Pa limpia algu ku bo no por rùim òp usa un skeiru duru òf banda gròf di un spòns pa kita e webunan (nan ta pikpik pretu mané stòf) pegá na rant di un opheto. Nan por pega tambe na rais òf stèk di mata, pues mester kambia e awa regularmente òf hinkanan den tera.
LISTA DI KOSNAN PA KONTROLÁ, RÙIM ÒP I ELIMINÁ RONDÓ I PADEN DI KAS
- Tayer. Pone tur tayer bou di dak òf tapa nan òf hasi uso kreativo di nan, basta awa no por keda para aden.
- Stof, frishidèr, wasmashin i outo bieu. Eliminá nan i sòru pa esnan den uso no bira un lugá ku ta wanta awa.
- Bòter (kòrda eliminá òf yena esnan kibrá riba muraya di kurá).
- Bleki, kùp i tayó di foam ku nos ta tira riba kaya i den nos mondinan. Kòrda ku asta un dòpi chikí por bira un kriadero di sangura!
- Ko’i hunga den kurá ku por wanta awa.
- Plas di awa ku ta keda para mas ku un siman. Eliminá e awa òf yena e buraku ku tera
- Vas ku flor òf ku bambu i skòter bou di mata. Mester laba vasnan i skòter un biaha pa siman pa kita webu di sangura. Yena tera den pòchi kaminda ta kria mata den awa manera p.e. mata di “Ivy”. Awendia ta hopi popular pa pone vas/pòchi grandi den kurá komo dekorashon, esakinan mester yena ku tera òf traha buraku abou di manera ku e no ta wanta awa mas.
- Baki di awa pa bestia. Laba esakinan regularmente, mínimo un biaha pa siman.
- Barí. Mester mara boka di barí ku ta usa pa fangu awa ku paña òf nèt di manera ku sangura no por drenta aden.
- Yena e.o. buraku di blòki hòl ku semènt òf tera pa awa no para aden, esaki ta konta tambe pa stakanan di kura ku ta hòl.
- Pone piská chikí (guppy) ku ta kome bichi di sangura den renbak òf baki di hòfi na lugá di venenu. Si ke pone venenu yama traha un afsprak ku ofisina di Salubridat Públiko pa evaluá kua i kuantu venenu mester pone.
- Pisina, pisina di supla, veiver i zandbak ku no ta den uso, tur tin potensial di bira un foko di sangura si awa keda para aden. Un boto pará sin usa tambe por bira un kriadero di sangura, bòlt’é òf tap’é pa e no fangu awa.Limpia het (goot) di dak regularmente.
- Pòchi di tualèt. Si tin un tualèt ku no ta usa frekuente, flùsh esaki maske ta un biaha pa siman. E tanki di awa di tualèt semper mester ta tapá.


text:
Diasabra manece diadomingo a tuma luga varios control di polis den trafico. Un di nan tabata na altura di La Granja na Savaneta. Ey a para un cantidad di auto, specialmente e famoso “Nisssa March RHD” pa control estricto. A topa cu varios chauffeur burachi, pa cual a detene nan mesora na e sitio. Tambe a topa algun chauffeur sin rijbewijs, pa cual tambe a baha nan fo’i auto y laga nan na pia.
Mester menciona cu durante e control marduga, a detene un chauffeur cu no a mira polis, ora a dun’e ordo pa para y por poco a pasa auto riba e polis. Despues di e incidente e auto a sigui core tambe, pa cual a start un persecucion cortico pero cu a desemboca den detencion di e chauffeur.
Polis a adverti cu e controlnan aki lo continua den e simannan nos dilanti, pa evita e cantidad di autonan riba caminda sin seguro, cu chauffeur sin rijbewijs of cu number sin paga ainda.


text:
Dia 10 di mei ultimo, señor Frans Croes a cumpli e bunitaedad di 103 aña. Pa cu e ocacion especial aki, Prome Minister Evelyn Wever-Croes, teniendo cuenta cu tur protocol di DVG, a duna un bishita na Papa Frans pa asina saluda y felicita Papa Frans pa e bunita edad cumpli. 103 aña di experiencia den bida, sigur lagando atras bon consehonan na esnan cu conocePapa Frans.
Papa Frans ta sinti bon di salud y tabata sumamente contentocu e bishita special di Prome Minister. Papa Frans su yiu muheMaybeline Arends-Croes hunto cu demas famia tambe tabatapresente y a alegra Papa Frans su dia cu algun cantica bunita. Prome Minister tabata tin e oportunidad di combersa, canta y celebra cu Papa Frans e dia special aki.


text:
Den tur cos obedencia na Dios ta bini na prome lugar.
Hopi no ta kere,y ora nan no logra nan kier rabia, nan tin duele, y hasta ta cana cu stress, pero un cos a yega e momento pa tur hende realisa cu mester obedece Dios.(Filipensenan 2:10+11).
Y sin Dios nada ta posibel, pasobra aunke hende kier ninga di reconoce Dios, of bo ta bisa cu bo ta kere den bo mes, of bo a logre pa medio di bo estudio.
Tur esey ta bini na di dos lugar, pasobra si Dios no a pone rosea di bida den bo , lo bo no por a logra nada.
Laga nos ta serio cu esaki, pasobra sin rosea of forsa di Dios nos no ta nada.
Obedencia na Dios ta nifica haci locual Dios ta bisa bo pa haci, pasobra obedencia parcial, of tarda pa obedece ta desobedencia.
Mayornan cu ta obedece Dios ta pone bendicion di Dios bini riba nan yuinan, pasobra Abraham a obedece Dios, Dios a bendiciona Isaac (Genesis capitulo 26-5).
Ora nos pone e palabra di Dios den practica nos ta obedece Dios. Ora nos entrega nos bida na Dios y kere den su yiu Cristo Hesus ta un gran acto di obedencia pasobra esey ta un beneficio cu Dios ta ofrece na nos.(Juan 3:16-19).
Den obedencia nos ta demostra Fe den Dios.(Santiago 1:6-8).
Obedencia ta mihor cu sacrificio, (1 Samuel 15:22+23)
Solamente pa medio di obedencia nos por ricibi bendicion y un bida santo( Juan 16:14+15)
Ora bo ta obediente e amor di Dios ta bini den bo ( Juan14:23)
Tene cuenta cu desobedencia na Dios ta hinca bo den caminda di scuridad, y bo por hañabo ta sirbi e maligno sin bo sa bo.
Pa medio di obedencia na Dios e Spirito di Dios lo siña bo tur cos , pasobra prome cu ricibi algo di Dios nos mester ta obediente na Dios.( Juan 14:26).
Obedencia ta haci hende sabi, y desobedencia ta haci hende bobo y nan lo sufri perdida (Mateo7:24-27)
Nos por biba den libertad y no den libertinahe pa medio di obedencia na Dios ( 2 Cor 3:17)
Obedencia ta trece contesta pa nos oracion.
Obedencia ta cualifica nos pa gosa di prosperidad( Job 36:11). E Palabra di Dios ta bisa lo siguiente: Si nan tende y sirbi Dios,nan lo caba nan dianan den prosperidad,y nan añanan den felicidad,ma si nan no tende,nan lo perese pa medio di spada, y nan lo muri sin conocemento.
Hende obediente no ta sirbi pica, ma ta sirbi Dios, hende obediente no ta participa na ningun clase di idolatria, di ningun forma.
Ora bo ta obediente bo por reprende tur clase di desobedencia, un mayor no por coregi un yiu, pa no bebe, mientras cu e mes ta burachi tur dia, pero si e yiu ta obediente na Dios, lo e mes lo aparta di alcohol, pasobra Dios lo lage mira e desobedencia den su tata.
Obedencia ta garantisa exito ( Josue 1:8).
Obedencia ta bida ( Juan 15:5).
Obedencia ta garantisa bida largo ( Efesionan 6:1-3)
Dios no ta manifesta su mes na e mundo, pero na esnan cu ta obediente na Dios, esnan cu ta tende y kere su palabra ( Juan 14;21).
Obedencia ta trece pas.
Nos mester balora obedencia na Dios, pasobra esey ta sabiduria.
Obeddencia, no ta costa placa, e ta un forma di bida.
Obedencia na Dios ta e yabi pa exito den tur cos.
Sinceramente , Pastor Marcel Balootje.


text:
Diaranson dia 16 di februari 2022 Instituto Pedagogico Arubano (IPA) ta tene un anochi di informacion pa tur studiante cu tin diploma di havo, vwo of mbo/EPI nivel 4 of cu ta den examenklas di un di e scolnan menciona, cu ta interesa pa haci e estudio pa maestro di enseñansa primario na IPA. E estudio aki ta forma maestro cu ta cualifica pa duna les na mucha di kleuter y of scol basico.
E anochi di informacion lo tuma luga online via e programa Zoom y ta accesibel pa tur persona. E orario ta di 7:00 pm – 8:30 pm. Pa asisti na e anochi di informacion ta masha facil. Locual cu bo tin mester ta un celular, laptop of ipad y naturalmente data of wifi. Pa participa na e anochi di informacion bay na e link:
Join Zoom Meeting
https://us06web.zoom.us/j/84197404081?pwd=YTJOMDAvUVJiWDRaRkxiYy9EcTFCUT09
Si acaso e pidi bo e meeting ID y e passcode bo ta yena e numbernan akibao.
Meeting ID: 841 9740 4081
Passcode: 428775
Durante e anochi di informacion lo duna informacion general di e estudio pa maestro pa Enseñansa Primario. Ademas di esaki lo elabora riba e procedura y prueba di admision (beroepstest) cu mester cumpli cu ne. E prueba di admision ta obligatorio pa tur studiante cu kier continua nan estudio na IPA. Si bo logra termina e prueba cu exitoso, bo lo bira oficialmente un studiante na IPA. Lo tin varios docente di IPA presente, cu lo duna splicacion di e materianan cu ta forma parti di e prueba di admision. Na final lo tin oportunidad pa haci pregunta. Inscripcion
E ultimo dia pa inscribi pa e estudio pa maestro di Enseñansa Primario ta 18 di februari 2022. Despues di e fecha aki no por inscribi mas pa aña academico 2022-2023. Inscripcion pa e estudio aki ta tuma luga online. Solamente studiante cu tin diploma di sea havo, vwo of mbo/EPI nivel 4 of cu ta den examenklas di un di e scolnan menciona por inscribi. Inscripcion pa e 21+ Toets a cera dia 12 di november 2021, dus no ta posibel mas pa inscribi pa 21+ Toets pa aña academico 2022-2023. Pa inscribi bishita e website www.ipaaruba.com, bay na aanmelden y scoge pa beroepstest.
Esaki ta e momento, bay p’e!


text:
Fecha di rifa Facultad di Arte y Ciencia (FAS) a ser posponi pa 2 di october 2019
E Faculta di Arte y Ciencia (FAS) di Universidad di Aruba (UA) ta corda pueblo di Aruba cu e studiantenan ta bende rifa pa yuda cubri gasto di un biahe educacional na october proximo. E meta di e rifa ta pa e studiantenan por colecta fondo pa paga nan ticket, estadia y transporte. Ta pidi tur comerciante y e comunidad henter pa coopera ya cu di e forma aki studiantenan ta haya e oportunidad pa amplia nan experiencia y conocemento riba nivel practico/internacional. E programa practico/internacional ta pa studiantenan di Social Work and Development (SW&D) y e studiantenan di e programa di estudio Organization, Governance, and Management (OGM). E studiantenan di SW&D ta biaha pa Costa Rica y OGM ta biaha pa Washington DC. E meta di e biahenan aki ta pa stimula e studiantenan pa aspira pa sigui studia (pa un Masters), pa haya experiencia internacional, pa amplia nan perspectiva teorético y pa nan experiencia con ta aplica y teorianan cu nan ta studia den e cursonan por medio di diferente proyecto cu lo bishita na e destinacionnan ya mencionia. E studiantenan y docentenan di FAS ta gradici tur comerciante cu ta coopera y alerta e comunidad cu e dia di e rifa lo ta 2 di october proximo. Pa mas informacion por e-mail yolanda.richardson@ua.aw, valerie.maduro@ua.aw of nurianne.helder@ua.aw.


text:
TAIWAN – Jair Jurrjens a yega na un akuerdo pa hunga beisbòl na Taiwan. Segun informashonnan ku nos ta disponé di dje, Jair e yega na un akuerdo ku e ekipo di Uni-President 7-Eleven Lions na Taiwan. E ekipo di Lions no ta deskonosí pa peloteronan yu di Kòrsou, mirando ku na 2014, Shairon Martis tambe a picha ku e ekipo aki.
Temporada pasa e èks-picher All-Star di Liga Grandi a picha den Tripel A ku e ekipo di Albuquerque Isotopes. Ku e ekipo afiliá na Colorado Rockies, Jurrjens a logra un rèkert di 2-5 ku un efektividat di 6.88 den 17 aparishon.
Jair ku awor tin 30 aña di edat a firma ku e ekipo di Detroit Tigers tempu e tabata tin 17 aña. Despues na 2002 e picher yu di Kòrsou a pasa pa Atlanta Braves den un kambio. Ku Atlanta Jair a pasa mayor di su tempu den Liga Grandi. Despues di esaki e picher a forma parti di entre otro e organisashon di Baltimore Orioles, Cincinnati Reds, Detroit Tigers i por último Colorado Rockies.


text:
Manual di Gramatica di Papiamento – Sintaxis
Oranjestad – E idioma nacional y oficial di Aruba, esta Papiamento, ta bolbe marca historia. E biaha aki cu e publicacion linguistico: “Manual di Gramatica di Papiamento – Sintaxis”, skirbi y publica pa Departamento di Enseñansa Aruba.
Recientemente Departamento di Enseñansa Aruba a haci entrega oficial di e “Manual di Gramatica di Papiamento – Sintaxis” na Minister di Enseñansa Michelle Hooyboer-Winklaar.
E entrega a ser haci pa Audrey Tromp-Wouters, coordinado di Proyecto Idioma den Enseñansa, Maureen Molina-Luidens, coordinado di e proyecto di gramatica sintaxis, y Annemarie Proveyer-Groot, directora di Departamento di Enseñansa Aruba.
FDA a financia e publicacion cu tabata na encargo di Proyecto Idioma den Enseñansa.
Gramatica
Linguistica ta e ciencia cu ta studia idioma den tur su aspectonan. Gramatica ta forma parti esencial di e ciencia aki. Gramatica ta studia sistema di lenga. Pues, e ta studia e conhunto di regla cu un idioma tin pa forma palabra, combina nan y uza nan den construccion di frase.
E partinan fundamental di gramatica ta morfologia y sintaxis. Morfologia ta studia structura, formacion, funcion y nificacion di palabra di un lenga. Sintaxis ta studia con ta ordena, coordina y subordina e palabranan y e relacionnan cu e palabranan aki tin den frase.
Despues di publicacion di e “Manual di Gramatica di Papiamento – Morfologia” (Departamento di Enseñansa Aruba 2010), a sigui cu e trabou pa realisa un manual di gramatica di Papiamento, pero e biaha aki di sintaxis.
Grupo di Trabou
E grupo di trabou tabata consisti di 3 docente di Papiamento y 2 linguista: Marilou Boezem, Selvia Lumenier, Juan Maduro, Ramon Todd Dandaré y Maureen Molina-Luidens cu tambe a coordina e proyecto y a redacta e manual. E diseñador grafico ta Sheila Werleman.
E organisacion pa preparacion di e trabou a inicia dia 19 di mei 2010. E trabou oficial mes cu e grupo di trabou a cuminsa dia 25 di augustus na aña 2010. Dia 27 di september 2016, e prome cinco bukinan di “Manual di Gramatica di Papiamento – Sintaxis” a yega Aruba for di imprenta. Pero pa a realisa esaki, tabatin un total di 122 reunion cu tabata tuma luga tur diahuebs for di 8:30 di mainta te 12:30 di merdia. Durante e reunionnan, e miembronan di e grupo di trabou tabata intercambia, argumenta, adapta y coregi otro su trabou. Banda di e reunionnan, cada autor tabata investiga y skirbi su parti pa despues trec’e den e reunion di tur siman.
Buki di Referencia
E manual aki ta un buki di referencia dirigi na e docente di Papiamento y na e desaroyado di curiculo pa sostene nan den nan trabou.
E manual ta trata principalmente frase y nan structura, cual e profesional por consulta pa haya mas informacion tocante e reglanan di e idioma y/of pa soluciona duda specifico cu e por tin tocante uzo corecto di Papiamento.
Despues di 5 aña di trabou investigativo y varios luna di redaccion, nos por ta orguyoso cu e publicacion aki. Alabes ta participa cu “Manual di Gramatica di Papiamento – Sintaxis” ta e prome manual di sintaxis den historia di Papiamento.
Scroll To Top
- March 2022
- February 2022
- February 2021
- October 2020
- December 2019
- September 2019
- August 2019
- May 2019
- December 2018
- November 2018
- September 2018
- August 2018
- July 2018
- June 2018
- May 2018
- January 2018
- September 2017
- April 2017
- March 2016
- February 2016
- May 2015
- February 2015
- June 2014
- May 2014
- February 2014
- April 2013
- March 2013
- February 2013
- March 2012
- February 2012
- December 2011
- November 2011
- August 2011
- July 2011
- February 2011
- August 2010
- July 2010
- May 2010
- April 2010
- March 2010
- February 2010
- January 2010
- November 2009
- October 2009


text:
INISIO DI TRABOUNAN PA KONSTRUKSHON DI PARKE DI REKREO DEN KAYA TINASHI NA KORAAL SPECHT
INISIO DI TRABOUNAN PA KONSTRUKSHON DI PARKE DI REKREO DEN KAYA TINASHI NA KORAAL SPECHT
Willemstad- Minister Presidènt di Kòrsou, sr. Eugene Rhuggenaath, djamars dia 18 di ougùstùs a hasi e “groundbreaking” pa trabounan kuminsá pa konstrukshon di un parke di rekreo na Kaya Tinashi den Koraal Specht. Esaki ta parti di trabounan realisá pa Reda Sosial komo parti di e Agènda pa Desaroyo Sosial di e Strategia di Kresementu pa Kòrsou. Unabes e parke ta kla e lo kontribuí na alsa e ambiente den e bario i krea espasio pa tantu hóben komo hende grandi di bario dibertí, rekreá i tene kurpa den kondishon.
E parke di rekreo lo konsistí di un parti sentral kaminda hendenan por sinta trankil i gosa di e ambiente den bario. Banda di esaki, ta bin ekiponan pa muchanan entretené nan mes ora nan bishitá e parke. A inkluí den e parke tambe ekiponan pa habitantenan por ehersitá i tene kurpa den kondishon. Pa loke ta trata e aspekto logístiko di e parke, a tene kuenta ku nos medio ambiente dor di pone lusnan ku ta traha ku energia solar. E flur lo ta di blòkinan di klenku ku lo kaba di krea un ambiente modèrno den e parke.
E trabounan di konstrukshon di e parke ta keda realisá pa MM Steel Solutions, bou di supervishon di Kroes Design. Durashon di e trabounan ta 4 luna i e invershon total ta Nafl.147.000,-. A pone e fondonan pa e proyekto aki disponibel komo parti di Strategia di Kresementu di Kòrsou.
Minister Presidènt Rhuggenaath, den su palabranan na okashon di inisio di e trabounan, a enfatisá e kompromiso di Gobièrnu pa krea un miho bibá den nos barionan. Áreanan di rekreo multifunshonal manera esun den kaya Tinashi na Koral Specht ta kontribuí engrande na un mihó kalidat di bida pa e habitantenan di bario. Minister Presidènt tin sigur ku Reda Sosial, manera sa hasi ku tur otro proyekto, lo konkluí esaki tambe eksitosamente pa asina habitantenan di Koraal Specht, partikularmente esnan den besindario di e parke, por gosa di dje plenamente.


text:
E luna aki, esta augustus 2022 nos ta recorda cu 45 aña pasa nos pueblo a lanta para pa defende cu alma y curpa su autonomia. Historia ta mustra cu den e eleccion di Staten di dia 17 di juni 1977 MEP a gana den forma aplastante obteniendo 5 di e 8 asientonan. Cu e victoria aki e pueblo Arubano a ratifica e mandato na MEP pa sigui cu e lucha pa libertad di e pueblo. Despues di e victoria aki ningun hende na Aruba por a imagina loke ta bay sosode. E formador di Gobierno Central, sr. Boy Rozendal a maniobra di tal forma pa laga e partido mayoritario MEP for di gobierno, esta sin respeta e decision di e electorado Arubano.
Escalacion di accionnan
Pueblo mirando cu un partido minoritario di Aruba a drenta gobierno Antiano lagando MEP afo, a dicidi bao guia di Betico Croes hunto cu Gobierno Insular y gremionan pa lanta, protesta y pa respeta e electorado Arubano. “MEP ta un partido di principio y prestigio cu no ta bay mendiga pa drenta gobierno. Entrante dialuna accionnan lo cuminsa. Lo bay tin escalacion di e accionnan, cual lo por desemboca den un independencia total di Aruba”, tabata palabranan fuerte y decidido di nos Libertador e tempo ey.
Dos sindicalista encarcela
Riba un dia manera awe 10 augustus, 45 aña pasa, dos sindicalista, esta Presidente di IOWUA, sr. Chinto Geerman (dfm) y sr. Juan Yarzagaray (dfm) a ser encarcela pa motibo di un pamfleta cu nan a emiti dia 9 di augustus 1977. Den un reunion urgente cu a ser teni e anochi ey na Centro di Bario Noord, a dicidi cu lo bay Warda di Polis na Playa pa exigi libertad di e dos sindicalistanan aki. Hendenan tabata furioso y tabata tira piedra riba e polisnan. Despues a bay protesta dilanti cas di Officier van Justitie Arps. Durante e anochi ey a sigui reunionnan maratonico entre sr. Betico Croes, e lidernan sindical y sr. Arps na Bestuurskantoor. Pero esey no a duna ningun resultado.
Aruba den scuridad total
Su dia siguiente, 11 augustus 1977 e sindicatonan den gran mayoria a proclama un welga general caminda a pone trabao abao, a subi caya y unda e sindicato di WEB tambe a notifica gobierno cu lo bay kita coriente y consecuentemente esey a trece problema pa suministro di awa. E welga general a isola nos isla, ya cu e comunicacion via telex a paralisa y e avionnan di ALM tampoco por a baha na Aruba. Henter nos comunidad a keda den scuridad total.
Mas laat den anochi a baha un avion yena cu Riot Comando for di Corsou bao guia di Castillejo Cova cu a bin marcha den cayanan di Oranjestad. E tension a sigui crece y pa dianan largo Aruba tabata paralisa. Durante e protestanan dilanti Bestuurskantoor balanan cayente a cay, a tira riba e jeep di Betico y tambe varios persona a wordo herida y e mesun anochi ey polis a distrui un auto cu dos ciudadano aden banda di Wilhelminastadion. Den tur e acontecimentonan aki e mayornan di Betico Croes a ser humilia, su primo y diferente otro personanan a ser herida y diferente lider di bario a ser persigui.
Delegacion pa Hulanda
Sinembargo e gran mayoria di pueblo no a sucumbi pa tur e intimidacionnan aki y den forma decidido a sigui lucha pa dianan largo. Locual cu a sigui despues ta cu sindicatonan hunto cu politiconan a dicidi cu a base di articulo 26 di Eilandenregeling lo manda un delegacion Hulanda.
Dia 19 augustus 1977 gobierno a ricibi un telegram di Prome Minister Joop den Uyl confirmando e hecho cu gobierno Hulandes oficialmente lo ricibi un delegacion Arubano. E delegacion encabesa pa Betico Croes a viaha riba e dianan 3 y 4 september 1977 caminda a delibera riba e futuro estatal di Aruba cu representantenan di gobierno Hulandes, partidonan politico, sindicatonan y organisacionnan di dunador di trabao.
Tabata danki na e accionnan aki awe Aruba ta gosa di su Status Aparte, esta un pais autonomo den Reino Hulandes cu su propio gobierno, parlamento, gobernador, Banco Central etc.
Ta p’esey, laga e dianan aki ta dianan di reflexion pa un y tur realisa cu nos libertad, nos Status Aparte no a cay for di cielo, pero cu esaki a ser logra a base di sanger, sodor y lagrima bao liderazgo di e lider indiscutibel Arubano, Betico Croes.


text:
Impuesto riba wega di azar ta un impuesto ku organisadornan i ganadornan di wega di azar mester paga riba e “ganashi” ku nan ta logra ku un wega di azar.
2 tipo di wega di azar
- Wega serka kua ta determiná e ganadó di premio pa kasualidat
E partisipantenan den un wega asina no tin un influensia desisivo riba e resultado. Esun ku tin suerte ta gana. Ehèmpelnan di e weganan di azar aki ta loteria, bingo, pustamentu i wega di poker. Seguro di bida i prima di fiansa ta ekskluí.
- Konkurso
Por ehèmpel resolvé un pùzel òf quiz di konosementu. No tin konkurso ora e partisipante suministrá un prestashon sientífiko òf artístiko. Esei ta konta tambe ora e ganadó di premio hasi un prestashon serka kua e partisipashon ta sirbi interes general, por ehèmpel un plan pa drecha medioambiente.
Kiko no ta un wega di azar pa Belastingdienst?
Ora un grupo chikí di hende hunga un wega di azar huntu, no ta papia di un wega di azar pa impuesto riba wega di azar. No ta pèrmití otronan pa partisipá den e wega e ora ei. Den e situashon aki bo mester pensa riba un famia òf un grupo chikí di amigu.
Kiko ta wega di azar nashonal?
Wega di azar nashonal ta ora personanan natural òf entidatnan ku ta establesé na e islanan BES organisá e wega di azar. Bou di entidatnan ta komprondé asosiashonnan i otro persona hurídiko, sosiedat, kompania i doelvermogen (suma total di un seguro ora e vense).
Kiko ta wega di azar di eksterior?
Weganan di azar den eksterior ta ora ku e no ta organisá na e islanan BES, òf pa un entidat ku no ta establesé na e islanan BES.